Rawatan Pemintasan untuk Masalah Gigi Kanak-kanak

Untuk mendapatkan maklumat terkini, ikuti kami melalui Telegram

Kuala Lumpur – Rawatan pemintasan merupakan langkah rawatan pintasan dan pencegahan awal bagi mengelakkan rawatan pendakap gigi serta mengurangkan komplikasi pengunaan pendakap gigi pada masa akan datang dalam kalangan kanak-kanak.

Hal ini turut dijelaskan secara terperinci oleh Pakar Ortodontik dan Pensyarah di Fakulti Pergigian, Universiti Kebangsaan Malaysia, Dr. Asma Ashari dalam rancangan Selamat Pagi Malaysia anjuran Radio Televisyen Malaysia yang membincangkan topik “Rawatan Pendakap Gigi (braces) Pemintasan (interceptive) untuk Si Kecil”, baru-baru ini.

Menurut beliau, antara tanda yang menunjukkan kanak-kanak berkenaan memerlukan rawatan pemintasan apabila gigi ke hadapan, yakni gigi atas dan gigi bawah mempunyai jarak yang ketara; gigi yang bersilang, yakni gigi kacip bawah terletak di hadapan gigi kacip atas; gigi berlapis akibat tabiat menghisap jari yang sukar dihentikan dan kehilangan gigi susu terlalu awal.

Banyak kajian yang menunjukkan bahawa orang yang gigi ke hadapan sewaktu kanak-kanak, mereka lebih cenderung untuk trauma. Apabila mereka jatuh, 50 peratus daripada mereka cenderung untuk trauma berbanding dengan kanak-kanak yang mempunyai gigi biasa. Ada juga kanak-kanak yang diejek dan memberikan kesan psikologi kepada mereka.

“Oleh sebab itu, untuk kanak-kanak yang memerlukan rawatan awal ini, kami menyarankan jika mereka mempunyai risiko untuk trauma. Misalnya, mereka pernah mengalami patah gigi, banyak bermain sukan atau jika pernah diejek atau dibuli, kami mencadangkan untuk memulakan rawatan pemintasan dengan lebih awal,” tegas beliau lagi.

Beliau turut menjelaskan bahawa sekiranya gigi susu kekal dibiarkan di dalam mulut, hal tersebut akan menyebabkan gigi kekal yang hendak tumbuh akan berlapis.

Selain itu, apabila gigi susu dicabut terlalu awal, keadaan tersebut akan menganggu ruang pertumbuhan gigi kekal.

“Penyelesaian yang terbaik ialah dengan menjalani rawatan pemintasan yang akan membantu menjaga setiap ruang pertumbuhan gigi kekal mengikut ruang yang sepatutnya untuk gigi kekal tersebut tumbuh,” hurainya lagi.

Jelasnya lagi, gigi kekal yang terbenam lama di dalam gusi atau tulang geraham akan menyebabkan sista yang boleh merosakkan gigi yang bersebelahan.

Hal ini dikatakan demikian kerana apabila gigi berkenaan berada di tempat yang salah, akar gigi yang bersebelahan berupaya dihakis.

“Ibu bapa perlu melihat gigi anak-anak kita, terutamanya apabila mereka sudah besar. Gigi susu ini selalunya berwarna putih sedikit berbanding gigi kekal. Jika perlu, lakukan pemeriksaan dengan doktor gigi untuk memastikan bahawa tidak ada gigi kekal yang terbenam,” ujarnya mengakhiri perbincangan.


Panjut Suria Penyambung Tradisi

Panjut ialah warisan tradisi yang unik yang sering dikaitkan dengan malam terakhir menjelang Aidilfitri. Dalam kalendar Islam, 10 malam terakhir adalah tempoh yang ditunggu-tunggu untuk memperbanyakkan amal ibadah kerana satu dari malam tersebut tersimpan satu rahsia yang dikatakan lebih baik daripada seribu bulan sebagaimana yang disebut dalam al-Quran.

Disebabkan malam itu tidak diketahui, maka umat Islam lazimnya akan menggandakan amalan dengan berjaga sepanjang malam pada 10 malam terakhir tersebut. Dari sinilah timbulnya ilham dalam kalangan masyarakat Melayu untuk memasang panjut pada sebelah malam untuk menerangi pekarangan rumah dan jalan, khususnya jalan yang menuju ke tempat solat, sama ada surau, madrasah atau masjid di samping menaikkan semangat untuk berjaga malam kerana suasana yang cerah dan terang-benderang.

Panjut dipasang dengan cara menyalakan pelita yang menggunakan bahan semula jadi seperti kayu, buluh, tali guni dan minyak tanah serta bahan terpakai seperti tin susu dan yang seumpama dengannya. Bagi mencantikkan pemandangan, pelita itu kemudiannya disusun mengikut kreativiti masing-masing sehingga membentuk seni bina atau menara yang indah.

Sejajar dengan perkembangan teknologi, panjut juga telah mengalami perubahan. Akhir-akhir ini, panjut yang menggunakan kuasa suria telah diperkenalkan. Jika dilihat dari sudut yang positif, panjut yang berasaskan teknologi yang terkini ini mampu menawarkan beberapa kelebihan seperti dapat mengurangkan pelepasan gas karbon dan tidak perlu mengisi minyak tanah setiap kali habis digunakan, sekali gus menjimatkan wang bagi pembelian minyak tanah.

Namun begitu, kekurangannya pula dari segi terbatasnya kreativiti kerana panjut ini tidak boleh disusun membentuk seni bina, melainkan hanya boleh didirikan di atas tanah. Mungkin kreativiti tersebut boleh dialihkan daripada seni bina kepada landskap yang menarik.

Hal ini dikatakan demikian kerana panjut berkuasa suria yang dimaksudkan merujuk lampu rumput luaran berkuasa suria yang boleh hidup atau mati secara automatik tanpa memerlukan kawalan atau pengawasan. Lampu jenis ini lazimnya dihasilkan dalam skala yang besar dan kebanyakan pengeluarnya berpangkalan di China memandangkan bekalan bahan mentah serta tenaga kerja boleh didapati dengan mudah dan murah di sana.

Antara pengeluar lampu jenis ini ialah Zhongshan Xiuben Lighting Co. Ltd. atau lebih dikenali sebagai Xiuben Lighting yang menghasilkan produk dengan jenama Donta dan Xiuben. Selain mengeluar dan memasarkan produk, syarikat ini memiliki pusat penyelidikan sendiri.

Sehingga kini, syarikat tersebut telah berjaya mendapat keluluasan harta intelek dalam 18 unit reka cipta yang meliputi penampilan produk dan model utiliti. Syarikat ini juga turut menjalankan pembangunan dalam bidang teknologi kawalan fotoelektrik pintar pelbagai fungsi, sensor inframerah dan sensor radar.

Berbalik kepada lampu rumput luaran berkuasa solar, satu daripada model keluaran Xiuben Lighting yang boleh digunakan sebagai panjut ialah model Donta 5W. Model ini bagaimanapun bukanlah jenis mudah alih kerana tapaknya perlu diikat dengan skru.

Model ini mempunyai tiga tahap ketinggian, iaitu 34 sentimeter, 57 sentimeter dan 80 sentimeter. Apabila dipasang, panel surianya akan menghadap ke atas bagi membolehkannya menyimpan cahaya matahari pada waktu siang dan menukarkannya sebagai bekalan kuasa elektrik pada saat ketiadaan cahaya.

Badan model lampu ini diperbuat daripada aluminium yang anti-kakis dan kalis air. Sifat anti-kakis menghalang pembentukan karat selepas terdedah di luar dalam tempoh yang lama.

Model ini turut dibekalkan dengan pek bateri berkapasiti 4.4 ampere-jam (Ah) terbina dalam dan tidak memerlukan sebarang pengguna wayar luaran. Selain menjimatkan elektrik, model ini juga lebih mesra alam kerana tidak membebaskan karbon dalam kuantiti yang besar di samping mempunyai teknologi pengecasan suria yang cekap.

Model ini akan bernyala secara automatik dalam suasana yang gelap dan tertutup apabila sekitarnya disinari cahaya. Dengan kata lain, lampu ini akan bernyala pada waktu malam dan tertutup menjelang pagi. Ketika menyala, kecerahannya ialah 100 peratus dalam tempoh antara satu jam hingga empat jam, 50 peratus dalam tempoh lima jam hingga lapan jam dan 30 peratus dalam tempoh sembilan jam hingga 12 jam.

Jangka masa pengecasan bagi model ini adalah sekitar enam jam bergantung pada sinar cahaya yang diterimanya. Sekiranya hujan, model ini masih mampu menyimpan tenaga dan boleh berfungsi dalam tempoh tiga hari hingga lima hari sebelum dicas semula secara optimum.

Spesifikasi kalis airnya berada pada kelas IP65 yang memberikan perlindungan daripada pancutan air bertekanan rendah dari mana-mana arah serta pemeluwapan dan semburan air. Dengan kata lain, panel surianya masih boleh berfungsi dengan baik walaupun ditimpa hujan. Namun untuk cuaca yang ekstrim, kalis air pada kelas IP67 lebih sesuai digunakan.

Pemasangannya jika kena dengan gayanya akan mencantikkan susun atur halaman rumah di samping tidak mengganggu laluan atau mencemaskan kanak-kanak dan haiwan peliharaan. Selain boleh berfungsi sebagai panjut pada malam menjelang lebaran, model lampu ini juga boleh memberikan pencahayaan tambahan kepada susur halaman yang boleh dimanfaatkan pada setiap hari.

Pengeluar lampu rumput luaran suria berikutnya ialah Sresky yang beribu pejabat di Shenzen, China. Produk utamanya ialah lampu suria, manakala pasaran utamanya tertumpu ke Amerika Utara dan Eropah Selatan selain negara asalnya, iaitu China. Satu daripada produknya yang boleh dijadikan panjut ialah lampu taman suria ESL-25PRO.

Antara keistimewaannya termasuklah model ini boleh dinyalakan secara automatik oleh penderia sinar. Pada masa yang sama, model ini mempunyai tiga pilihan pencahayaan selain optik yang digunakan mampu menyerakkan cahaya dengan seragam.

Selain itu, pencahayaan bagi model ini boleh diprogramkan. Pencahayaannya tidak mengandungi risiko fotobiologi. Hal ini dikatakan demikian kerana pencahayaan bagi model ini berada dalam Kumpulan Terkecuali, iaitu tiada risiko yang dapat dikaitkan dengan inframerah, cahaya biru dan sinaran ultraungu menurut piawaian EN 62471:2008.

Model ini dilengkapi dengan sistem kawalan aktif yang menggunakan teknologi advanced light source (ALS) yang boleh mengubah keamatan cahaya untuk mengekalkan pencahayaan walaupun dalam keadaan cuaca buruk. ALS boleh diterjemahkan sebagai sumber cahaya lanjutan yang berperanan mengoptimumkan sistem diod pancaran cahaya (LED) dari aras terendah.

Kelebihan ALS yang lain ialah berupaya meningkatkan kecekapan foton, meningkatkan prestasi warna dengan ketara dan juga menyediakan kawalan arah yang tepat mengikut aras LED.

Sama seperti model Donta, model keluaran Sresky ini juga mempunyai spesifikasi anti-kakis dan kalis air mengikut kelas IP65. Badannya diperbuat dari bahan aluminium dan perlu diikat dengan skru, iaitu bukan dari jenis mudah alih.

Model jenis mudah alih pula disebut sebagai Lampu LED suria pancang api yang boleh dibeli secara dalam talian dengan harga dari RM20 hingga RM140 seunit atau sekotak (mengandungi satu unit hingga enam unit) melalui laman web seperti Shopee dan Lazada.

Tidak seperti model yang diikat dengan skru yang biasanya diperbuat daripada aluminium, model mudah alih diperbuat dari akrilonitril-butadiena-stirena (ABS) yang merujuk termoplastik legap yang terdiri daripada polimer amorf yang merangkumi tiga monomer, iaitu akrilonitril, butadiena dan stirena. Dengan bahasa mudah, badannya diperbuat dari bahan plastik.

Sekiranya model ini dicas dibawah sinaran matahari yang optimum selama tiga jam hingga lima jam, lampu ini boleh menyalakan cahaya selama enam jam hingga lapan jam sebelum dicas semula. Model ini dilengkapi dengan sistem kalis air mengikut kelas IP65, namun disarankan tidak terendam dalam air terlalu lama. Prinsipnya adalah sama seperti model jenis yang diikat skru, iaitu dicas secara automatik dan dihidupkan serta dimatikan secara automatik.

Jenama bagi model mudah alih seperti yang dipaparkan di atas dikenali dengan nama Sunlisen yang diperbuat di Shandong, China. Jangka hayat LED bagi model ini adalah selama 50 ribu jam, manakala jangka hayat kefungsian model ini adalah selama 17 500 jam. Jika ditukarkan kepada tahun, model boleh digunakan dalam tempoh lima tahun atau lebih.

Walaupun model ini dicas dan dihidupkan secara automatik, fungsi butang yang disediakan membolehkan lampu ini dimatikan dan dihidupkan pada bila-bila masa. Dengan berat sekitar 300 gram dan ketinggian 32 sentimeter, model jenis mudah alih ini sangat senang untuk dipasang atau dipindahkan ke mana-mana tempat yang dirasakan sesuai.

Model ini mempunyai kelebihan dari segi badannya yang diperbuat daripada aluminium, namun sifat kalis airnya dikelaskan pada tahap IP55. Pengeluarnya, Chongqing bukanlah nama baharu dalam industri sebaliknya terlibat dalam pembangunan lampu luaran lanskap sejak berpuluh-puluh tahun yang lalu.

Syarikat ini pernah memenangi pingat emas dalam acara antarabangsa Brussels Eureka International Invention yang diadakan pada tahun 1992 dan pernah membanggakan China kerana menjadi pengeluar pertama yang berjaya mendapatkan hak cipta harta intelek bagi pembangunan lampu discaj bawah air.

Panjut berteknologi baharu ini tidak mungkin dapat menggantikan panjut tradisional yang kaya dengan nilai estetika, namun kehadirannya dapat memberikan kelegaan kepada golongan yang ingin memiliki panjut di rumah tetapi tidak mempunyai banyak masa untuk membuat pemasangan dan penyelenggaraan.

Di samping itu, kehadiran panjut ini dapat menambahkan seri laman selain dapat digunakan pada bila-bila masa dalam tempoh yang lama.


Pelajar FISS Peroleh Pengalaman Melakukan Penyiasatan Kejadian Jenayah Secara Langsung

Untuk mendapatkan maklumat terkini, ikuti kami melalui Telegram

Kuala Lumpur – Pelajar Frontier International Secondary School (FISS) berpeluang merasai pengalaman dalam penyiasatan kejadian jenayah (CSI) secara langsung menerusi program CSI yang diadakan di sekolah sebagai satu usaha menggalakkan pelajar meminati bidang sains.

Dalam program berkenaan, para peserta didedahkan dengan pengenalan tentang sains forensik oleh Pensyarah Universiti, Pusat Kajian Diagnostik, Terapeutik dan Penyiasatan, Universiti Kebangsaan Malaysia (UKM), YBrs. Profesor Madya Dr. Khairul Osman diikuti dengan pengenalan identifikasi cap jari yang merupakan ciri penting dalam penyiasatan sains forensik.

Semasa program tersebut berlangsung, peserta diperlihatkan tentang cara untuk mencari cap jari pendam (latent) yang boleh diperoleh daripada tempat kejadian jenayah dengan menggunakan serbuk hitam dan berus serta pengewapan sianoakrilat.

Peserta dibahagikan kepada beberapa kumpulan penyiasat dan berpeluang untuk melihat contoh tempat kejadian jenayah yang telah disediakan dan seterusnya perlu mengesan cap jari pendam pada bahan bukti yang telah dibekalkan dengan menggunakan serbuk hitam dan pengewapan sianoakrilat.

Pada masa yang sama, peserta juga dapat menambah ilmu pengetahuan tentang proses penimbulan cap jari dengan menggunakan sianoakrilat yang perlu dilakukan dalam kebuk wasap atau sebuah bekas plastik tertutup kerana sianoakrilat adalah berbahaya kepada kesihatan, berbau busuk dan boleh memedihkan mata.

Sepanjang program ini berlangsung selama tiga jam, peserta dilihat mampu untuk membuat deduksi berkenaan dengan penjenayah yang terlibat dalam kes yang diberikan sekali gus membuktikan bahawa program yang dilaksanakan ini sangat bermanfaat dalam membantu mewujudkan generasi muda yang suka akan bidang sains.

Turut hadir dalam program tersebut ialah barisan guru FISS; Pensyarah Universiti, Pusat Kajian Diagnostik, Terapeutik dan Penyiasatan, UKM, YBrs. Dr. Gina Francesca Gabriel; Pensyarah Perubatan, Pusat Kajian Diagnostik, Terapeutik dan Penyiasatan, UKM, YBrs Dr. Noor Hazfalinda Hamzah; Pegawai Sains, Pusat Kajian Diagnostik, Terapeutik dan Penyiasatan, UKM, ChM Puan Rogayah Abu Hassan; dan dua orang pelajar pascasiswazah, Program Sains Forensik, Fakulti Sains Kesihatan, UKM, iaitu Puan Suvitraa Paramasivam dan Puan Naadiah Ahmad Mazlani.


NRECC Bersedia Tangani Fenomena El Nino dan Krisis Air

Kuala Lumpur – Kementerian Sumber Asli, Alam Sekitar dan Perubahan Iklim (NRECC) melalui agensinya, Suruhanjaya Perkhidmatan Air Negara (SPAN) bersedia menangani fenomena El Nino yang melanda Malaysia dari April 2023 hingga September 2023 yang memberikan impak negatif kepada negara ini akibat kuantiti hujan yang berkurangan berdasarkan analisis dan pemodelan cuaca daripada Jabatan Meteorologi Malaysia (METMalaysia).

Paras air sungai menurun dan empangan menjadi kering disebabkan oleh cuaca kering dan kuantiti air mentah yang boleh diolah juga berkurangan ialah satu daripada isu kritikal yang perlu diberikan perhatian yang sewajarnya.

Oleh yang demikian, NRECC dalam satu kenyataan memaklumkan akan memantau semua aras air sungai dan empangan yang membekalkan air mentah kepada loji rawatan air.

Pelan Tindak Balas Kecemasan (ERP) untuk bekalan air jika paras air sungai dan empangan menjadi terlalu rendah juga diaktifkan serta semua sumber air diteroka untuk meningkatkan ketersediaan bekalan air mentah semasa musim kemarau termasuklah mengeksploitasi air di bawah tanah ataupun tasik.

Dalam kenyataan tersebut juga menyatakan bahawa orang ramai digalakkan untuk menjimatkan penggunaan air bagi kegunaan harian, terutamanya semasa cuaca kering, manakala pihak industri dan pengguna komersial dinasihatkan agar melaksanakan langkah penjimatan air terhadap operasi yang dilakukan.

Pada masa yang sama, tindakan sekatan terhadap penggunaan air yang tidak penting boleh dilakukan jika diperlukan, terutamanya ketika berada dalam situasi kritikal; meningkatkan kecekapan operasi pengendali air; dan melakukan penghasilan awan di empangan serta kawasan tangkapan untuk meningkatkan air permukaan.

Susulan itu, NRECC juga mengambil inisiatif dengan menyediakan sokongan logistik dalam memobilisasi bekalan air seperti trak tangki dan tangki statik di kawasan yang terjejas serta pengagihan air akan dilaksanakan sekiranya sumber air tidak mencukupi untuk bekalan air normal.

Bagi memastikan bekalan air mentah sentiasa mencukupi, empangan dibina untuk menyimpan dan mengawal aliran sungai untuk membekalkan air mentah ke loji rawatan air.

Berdasarkan rekod, sebanyak 24 empangan bekalan air di seluruh Semenanjung Malaysia dan Wilayah Persekutuan Labuan dipantau secara aktif setiap hari oleh SPAN dan hampir kesemua empangan tersebut telah mencapai paras penyimpanan air lebih daripada 80 peratus.

Beberapa empangan seperti empangan Teluk Bahang, Pulau Pinang, empangan Air Itam, Pulau Pinang, empangan Sungai Lebam, Johor, empangan Upper Layang, Johor, empangan Sembrong, Johor dan empangan Muda, Kedah didapati mempunyai bekalan air sekitar 60 peratus.

Sementara itu, empangan Mengkuang, Pulau Pinang dengan kapasiti sebanyak 73 juta meter padu telah dinaik taraf atau diperbesarkan di bawah pembiayaan Kerajaan Persekutuan yang telah disiapkan pada tahun 2017.

Di Johor pula, empangan Linggiu ialah empangan bekalan air yang terbesar di Semenanjung Malaysia dan kini telah mencapai penyimpanan air sebanyak 100 peratus untuk mengawal aliran Sungai Johor yang mempunyai tujuh loji rawatan air utama.

Selain itu, projek pemindahan air mentah dari Sungai Sedili Besar ke empangan Upper Layang dan empangan Sungai Lebam melalui empangan Seluyut yang telah siap pada tahun 2017 dapat memindahkan air mentah ke loji rawatan air yang membekalkan air ke selatan Johor.

Pengumuman kepada orang ramai tentang status bekalan air semasa dan bersedia untuk meminimumkannya kesan kekurangan air ketika musim kemarau yang berpanjangan akan dimaklumkan oleh operator air dari semasa ke semasa.

Agensi Pengurusan Bencana Negara dengan kerjasama Kementerian Pertahanan Malaysia dan METMalaysia turut terlibat dalam pengurusan situasi kekurangan air untuk aktiviti pembenihan awan.

Selaras dengan Malaysia MADANI yang memberikan fokus kepada kecekapan dan berhemat dalam mendorong pembangunan lestari dan penggunaan sumber daya yang bertanggungjawab, pengguna dinasihatkan agar menjimatkan air dan sentiasa menggunakan air dengan bijak.


Yayasan Sultanah Bahiyah Sumbang Wang Tunai kepada Pesakit Buah Pinggang

Untuk mendapatkan maklumat terkini, ikuti kami melalui Telegram


ReNeU UiTM Anjur Bengkel Penerbitan Penyelidikan dalam Bidang Sains dan Teknologi

Shah Alam – Bengkel Scoping Review Design in Healthcare: Let’s Do It! anjuran kluster Health and Wellness (HW), Neksus Penyelidikan Universiti Teknologi MARA (UiTM) atau ReNeU telah diadakan di Bangunan Wawasan, UITM Shah Alam, hari ini untuk meningkatkan kualiti penerbitan dalam bidang sains dan teknologi.

Bengkel selama satu hari ini memberikan peluang kepada ahli akademik dan pelajar pascasiswazah dari dalam dan luar UiTM untuk menaikkan tahap kualiti penerbitan dalam penyelidikan yang memberikan peluang kepada beberapa disiplin dalam bidang kesihatan dan kesejahteraan.

Menurut Pengarah ReNeU, Profesor Ts. Dr. Mohd Rozi Ahmad dalam ucapan perasmiannya, sudah tiba masanya untuk pihak UiTM berkongsikan pengetahuan dan kepakaran dengan pihak luar, terutama industri dan masyarakat.

Kami mengharapkan manfaat daripada pemindahan pengetahuan dan teknologi ini dapat dirasai dan diterjemahkan dalam bentuk pertumbuhan ekonomi Malaysia yang lebih mampan dan peningkatan kesejahteraan serta kualiti hidup rakyat secara amnya.

Timbalan Pengarah HW, ReNeU, Profesor Dr. Mohd Yusmiaidil Putera Mohd Yusof yang dilantik sebagai penceramah jemputan bagi bengkel ini berkata penyelidikan yang berimpak akan memberikan ketampakan kepada dunia luar.

“Hal ini secara tidak langsung akan mengangkat martabat institusi yang diwakili oleh penyelidikan tersebut pada peringkat yang lebih tinggi,” sambungnya lagi.

Bengkel yang diadakan ini adalah selaras dengan bidang keutamaan sains, teknologi dan inovasi negara seperti yang digariskan dalam Rancangan Malaysia Kedua Belas dan Rangka Kerja 10-10 Sains, Teknologi, Inovasi dan Ekonomi Malaysia (MySTIE).

Dalam Perutusan Tahun Baharu 2023 baru-baru ini, Menteri Pendidikan Tinggi, Yang Berhormat Dato’ Seri Mohamed Khaled Nordin juga telah berazam untuk memberikan tumpuan dan keutamaan kepada tiga perkara utama, iaitu pendigitalan, penyelenggaraan dan menaik taraf serta penyelidikan.

UiTM berpegang kepada elemen pengajaran dan pembelajaran yang menjadi teras utama dalam ekosistem di UiTM di samping menggalakkan aktiviti penyelidikan.

Bagi meningkatkan keternampakan fungsi sesebuah institusi pendidikan tinggi, UiTM mengambil langkah bersama-sama dalam memajukan penyelidikan dan memanfaatkan kekuatannya dalam bidang intelektual yang akan memberikan kesan kepada komuniti, teknologi, ekonomi dan masyarakat.


Makan dengan Sihat pada Hari Raya

Setelah menjalani ibadah puasa selama sebulan, kini tiba sambutan Hari Raya Aidilfitri yang dinanti-nantikan oleh umat Islam di Malaysia dan di seluruh dunia. Setelah sebulan berpuasa, tentunya amalan pemakanan akan berubah menjelang sambutan Aidilfitri. Persoalannya, adakah kita mempunyai ilmu pemakanan yang mencukupi semasa menyambut lebaran ini?

Pemakanan merupakan aspek yang penting dalam kehidupan manusia. Makanan bukan sahaja memberikan rasa kenyang, malah menyumbang kepada tenaga untuk kegunaan harian manusia. Amalan pemakanan sihat dapat membantu dalam mencegah penyakit, menyokong pertumbuhan sel baharu dan sihat serta memenuhi keperluan tubuh yang berdepan dengan cabaran fizikal, emosi dan mental.

Secara umumnya, keperluan tenaga bergantung pada penggunaan tenaga. Terdapat pelbagai faktor yang mempengaruhi keperluan tenaga.

Usia yang meningkat akan menyebabkan sesetengah organ menjadi lebih aktif secara metabolik, seterusnya meningkatkan keperluan tenaga. Selain itu, jantina juga mempengaruhi keperluan tenaga seperti lelaki memerlukan tenaga yang lebih tinggi berbanding wanita.

Kepelbagaian antara individu juga akan mempengaruhi keperluan tenaga. Sebagai contohnya, individu yang aktif bersukan memerlukan lebih tenaga harian berbanding dengan individu yang mengamalkan gaya hidup sedentari. Bagi individu yang tinggal di negara empat musim pula, keperluan tenaga mereka adalah berbeza mengikut musim dan perubahan cuaca.

Analogi mudah bagi memahami konsep keseimbangan tenaga adalah dengan merujuk kepada permainan jongkang-jongket yang melibatkan dua komponen, iaitu pengambilan tenaga daripada makanan dan penggunaan tenaga daripada aktiviti harian.

Pengambilan tenaga yang melebihi penggunaan tenaga akan menyebabkan keseimbangan tenaga positif. Keadaan ini akan menyebabkan kenaikan berat badan.

Berlainan pula sekiranya penggunaan tenaga melebihi pengambilan tenaga, iaitu keseimbangan tenaga negatif, maka keadaan tersebut akan menyebabkan penurunan berat badan. Tiada perubahan berat badan akan dialami sekiranya jumlah tenaga yang diambil dan digunakan adalah sama.

Harus diketahui bahawa aasaran pemakanan setiap individu adalah berbeza, iaitu sama ada meningkatkan, menurunkan atau mengekalkan berat badan. Oleh itu, dengan mengetahui sasaran ini, maka kita boleh merancang amalan pemakanan harian kita.

Kaedah paling mudah untuk mengetahui status pemakanan adalah dengan mengira indeks jisim tubuh (IJT) seperti yang berikut:

Setelah nilai IJT telah diperoleh, jadual seperti di bawah boleh dirujuk untuk mengetahui status pemakanan kita.

Antara kaedah yang praktikal dalam mengamalkan pemakanan sihat termasuklah dengan menggunakan konsep pinggan sihat Malaysia atau suku suku separuh (3S). Secara ringkasnya, konsep ini boleh difahami dengan membahagikan pinggan makan kepada tiga bahagian.

Dalam aspek ini, perkara yang paling penting untuk ditingkatkan ialah pengambilan sayur-sayuran dan buah-buahan, iaitu separuh daripada pinggan makan. Pastikan kita mengambil makanan daripada kumpulan ini pada setiap hari.

Dalam konteks lebaran misalnya, sekiranya memilih hidangan lontong, maka lebihkan sayur-sayuran daripada kuah lodeh. Sekiranya sukar, maka anda boleh mengamalkan pengambilan buah-buahan sebelum makan makanan utama.

Seterusnya, bahagian suku pertama merujuk makanan daripada sumber protein. Secara umumnya, makanan daripada kumpulan ini sangat mudah untuk diperoleh semasa hari raya. Antara menu makanan yang termasuk dalam kategori ini termasuklah rendang ayam dan daging serta kuah kacang.

Bahagian suku yang terakhir pula ialah makanan daripada kumpulan karbohidrat seperti ketupat nasi dan lemang.

Perkara yang paling utama dalam menyambut hari raya ialah kawalan diri dalam pemilihan makanan. Ilmu pemakanan yang ada amat penting, namun kemampuan diri untuk mengamalkan pemakanan sihat adalah lebih utama.

Asas yang utama ialah makan makanan dalam hidangan dan kuantiti yang kecil. Hal ini merupakan cabaran yang amat besar memandangkan hari raya merupakan waktu yang ditunggu-tunggu oleh kebanyakan orang untuk menikmati pelbagai hidangan yang lazat. Namun begitu, sekiranya kita mempunyai mentaliti bahawa makan dengan jumlah yang sikit adalah lebih baik berbanding dengan makan dalam jumlah banyak, hal ini boleh membantu dalam mengawal pengambilan makanan kita.

Bagi pemilihan makanan yang sihat, utamakan pengambilan makanan yang rendah kalori. Secara mudahnya, makanan yang rendah kandungan minyak, santan dan gula selalunya mempunyai kalori yang lebih rendah. Misalnya, kalori daripada hidangan bihun sup adalah lebih rendah berbanding dengan mi kari.

Tips seterusnya adalah dengan mengehadkan pengambilan makanan dan minuman manis. Hal ini dikatakan demikian kerana penambahan gula akan meningkatkan kandungan kalori.

Pilihlah untuk minum air kosong berbanding dengan air yang manis dan air berkarbonat. Jangan segan membawa bekalan air kosong sendiri sekiranya anda memenuhi undangan rumah terbuka. Selain itu, hadkan pengambilan makanan manis seperti dodol, wajik dan kuih raya.

Selain gula, pengambilan garam juga perlu dikawal. Secara umumnya, garam terdapat dalam kebanyakan makanan seperti hidangan utama dan kudapan seperti kerepek. Pastikan juga anda makan dengan penuh kesedaran. Sekiranya anda tidak memerhatikan sebarang makanan yang dimakan, maka terdapat kecenderungan untuk mengambil makanan secara berlebihan.

Contoh mudah jika dirujuk kepada pengambilan kerepek. Sekiranya diambil ketika menonton televisyen atau ketika bersembang, maka ada kemungkinan kerepek tersebut akan dimakan terlalu banyak.

Jadual 2 Perbandingan antara makanan tinggi kalori dengan makanan alternatif yang lebih rendah kalori.

Sebagai kesimpulannya, marilah kita bersama-sama mengamalkan pemakanan sihat semasa hari raya. Sekiranya anda bakal menjemput tetamu untuk rumah terbuka, maka sediakan juga pilihan makanan sihat untuk dihidangkan.

Ingatlah, raya hanya sekali, namun sekiranya pengambilan makanan kita tidak dikawal, makan kesan buruknya mungkin berpanjangan terhadap kesihatan kita.

Dr. Hanis Mastura Yahya, Pusat Kajian Penuaan Sihat dan Kesejahteraan (H-CARE), Fakulti Sains Kesihatan, Universiti Kebangsaan Malaysia.


Tiada Ancaman Tsunami kepada Malaysia Susulan Gempa Bumi di Kepulauan Kermadec

Untuk mendapatkan maklumat terkini, ikuti kami melalui Telegram

Kuala Lumpur – Gempa bumi kuat berukuran 7.3 magnitud telah melanda wilayah Kepulauan Kermadec pada pukul 8.41 pagi ini.

Menurut Jabatan Metereologi Malaysia, gegaran tersebut berlaku pada jarak 1037 kilometer timur laut dari Tauranga New Zealand pada kedalaman 75 kilometer pada koordinat 29.9 darjah selatan dan 177.6 darjah barat.

Walau bagaimanapun, kejadian ini tidak memberikan ancaman tsunami kepada Malaysia.

Terdahulu pada awal bulan ini, Kementerian Sumber Asli, Alam sekitar dan Perubahan Iklim (NRECC) melaporkan Malaysia berkemungkinan untuk menghadapi gempa bumi berdasarkan bukti empirikal.

Walau bagaimanapun, sebagai langkah mitigasi jangka masa panjang, Jabatan Mineral dan Geosains Malaysia (JMG) telah menjalankan program libat urus dengan pihak berkepentingan dalam aplikasi penggunaan peta bahaya seismik.

Untuk rekod, gegaran gempa bumi kuat berpusat di Malaysia pernah berlaku dengan kekuatan 6.0 skala Richter hingga 6.3 skala Richter di Sabah pada tahun 1923, tahun 1958, tahun 1976 dan tahun 2015.

Di Semenanjung Malaysia juga turut pernah berlakunya beberapa gegaran gempa bumi dengan julat kekuatan antara 1.6 skala Ritcher hingga 4.6 skala Ritcher pada tahun 1984, tahun 1985, tahun 1987, tahun 2007, tahun 2009, tahun 2010 dan tahun 2013.


Akta DBP 1959 akan Dipinda – YAB Perdana Menteri

Kuala Lumpur –  Kerajaan akan meminda Akta Dewan Bahasa (DBP) 1959 sebagai usaha untuk memartabatkan bahasa Melayu, sekali gus menjadikannya sebagai bahasa ilmu. Jelas Perdana Menteri, YAB Dato’ Ismail Sabri Yaakob, Akta DBP yang ada ketika ini tidak memberikan kuasa kepada agensi kerajaan itu untuk menjalankan penguatkuasaan terhadap kesalahan bahasa. Menerusi pindaan tersebut, DBP akan memperoleh kuasa untuk mengambil tindakan terhadap mana-mana pelanggaran bahasa Melayu di semua peringkat sama ada di peringkat daerah, negeri dan persekutuan.

“Bahasa Melayu telah dinobatkan sebagai bahasa kebangsaan sejak negara merdeka pada tahun 1957 seperti yang termaktub dalam Perlembagaan Persekutuan, sebagai Perkara 152 (1). Sehubungan dengan itu, langkah memartabatkan bahasa Melayu juga merupakan usaha menjunjung tinggi Perlembagaan Negara.”

Tambah beliau, banyak negara yang mencapai status negara maju dengan mendaulatkan bahasa sendiri. Sehubungan dengan itu, rakyat negara ini sepatutnya mempunyai jati diri dan membuktikan bahawa usaha mendaulatkan bahasa Melayu tidak mengekang kemajuan negara.

“DBP juga perlu menjalani proses transformasi dan peralihan paradigma daripada Akta DBP 1959 yang hanya memperuntukkan kuasa Lembaga Pengelola dalam pelaksanaan prasarana badan itu kepada peranannya yang sewajarnya. Oleh itu, peranan dan tanggungjawab DBP sebagai badan perancangan bahasa, sastera dan penerbitan negara perlu dirincikan dengan lebih jelas supaya peranannya lebih berkesan untuk mendukung dan melaksanakan peruntukan Perkara 152 Perlembagaan Persekutuan, Akta Bahasa Kebangsaan dan undang-undang lain yang berkaitan dengan bahasa kebangsaan.“

Dalam ucapan perasmiannya, beliau turut menegaskan betapa pentingnya semua sektor di Malaysia menggunakan bahasa Melayu secara menyeluruh kerana bahasa Melayu merupakan bahasa urusan rasmi kerajaan persekutuan, kerajaan negeri dan pihak berkuasa awam.


Datuk Dr. Muhammad Radzi Abu Hassan Dilantik sebagai Ketua Pengarah Kesihatan

YBhg. Datuk Dr. Muhammad Radzi Abu Hassan dilantik sebagai Ketua Pengarah Kesihatan yang baharu berkuat kuasa 21 April 2023.

Menurut kenyataan media yang dikeluarkan oleh Kementerian Kesihatan Malaysia (KKM) hari ini, pelantikan YBhg. Datuk Dr. Muhammad Radzi adalah berdasarkan berdasarkan kelayakan dan pengalaman luasnya dalam bidang perkhidmatan kesihatan negara ini sebagai Timbalan Ketua Pengarah Kesihatan (Penyelidikan dan Sokongan Teknikal) di KKM.

Anak kelahiran Butterworth ini juga pernah menjawat jawatan sebagai Ketua Jabatan Perubatan di Hospital Sultanah Bahiyah, Kedah, Ketua Penyelaras Perubatan Negeri Kedah dan Ketua Pusat Penyelidikan Klinikal Kedah.

YBhg. Datuk. Dr Muhammad Radzi Abu Hassan juga pernah bertugas sebagai Ketua Perkhidmatan Gastroentrologi dan Hepatologi serta menjadi pengerusi pentauliahan bidang kepakaran ini dari tahun 2013 hingga tahun 2021.

“Saya yakin dengan pengalaman, pengetahuan, kepakaran serta kredibiliti YBhg. Datuk. Dr. Muhammad Radzi Abu Hassan mampu memberikan yang terbaik dan menjadi rakan pasukan bersama-sama saya di KKM”, ujar Menteri Kesihatan, Yang Berhormat Dr. Zaliha Mustafa.

Hal ini seterusnya dapat memastikan matlamat dan agenda reformasi kesihatan negara dilaksanakan secara menyeluruh selaras dengan Kertas Putih Kesihatan yang sedang dibangunkan supaya masyarakat Malaysia MADANI dapat terus menikmati perkhidmatan kesihatan yang komprehensif, berkualiti serta mapan.

YBhg. Datuk. Dr. Muhammad Radzi Abu Hassan dilantik sebagai Ketua Pengarah Kesihatan bagi menggantikan Tan Sri Dr. Noor Hisham Abdullah yang bersara wajib pada 21 April lalu.


Latihan Angkat Berat Menjadikan Otot Wanita Lebih Besar?

Untuk mendapatkan maklumat terkini, ikuti kami melalui Telegram

Antara kepercayaan umum dalam kalangan wanita termasuklah latihan mengangkat berat akan menjadikan badan wanita itu kelihatan besar dan berotot, sekali gus menjadikan penampilan fizikal seseorang itu lebih besar.

Apabila kita terfikir tentang latihan mengangkat berat dalam kalangan wanita, pernahkah terlintas di fikiran kita sekiranya terdapat atlet bina badan wanita yang mempunyai otot yang besar? Benarkah latihan mengangkat berat menjadikan otot wanita menjadi besar atau menjadikan seseorang wanita itu berotot seperti ahli bina badan?

Sudah tiba masanya untuk kita memikirkan semula tentang imej tersebut. Sudah terlalu lama, mitos ini yang tidak disokong oleh bukti saintifik ini berlegar-legar dalam kalangan masyarakat.Hal ini juga pastinya membuatkan wanita seboleh-bolehnya mengelakkan jenis latihan yang melibatkan angkat berat.

Realitinya, latihan mengangkat berat akan membantu wanita mencapai matlamat mereka untuk kelihatan kurus, mengubah komposisi badan untuk menjadi lebih sihat dan meningkatkan kekuatan otot seseorang wanita.

Apabila bercakap mengenai senaman untuk menurunkan berat badan, pasti kita memikirkan tentang senaman kardio. Namun begitu, tahukah anda bahawa senaman yang melibatkan latihan angkat berat yang biasanya dilakukan untuk membina kekuatan otot juga boleh melakukan perkara yang sama?

Latihan angkat berat ialah latihan teratur yang melibatkan pengecutan otot badan yang berlaku di bawah ketegangan dengan menggunakan berat, berat badan atau alatan gimnasium lain untuk merangsang pertumbuhan otot, kekuatan otot dan daya ketahanan otot. latihan angkat berat juga dikenali sebagai latihan ketahanan dan latihan kekuatan.

Latihan angkat berat bukanlah untuk membesarkan badan atau membina saiz otot dan kekuatan otot semata-mata. Sebenarnya, terdapat pelbagai lagi kebaikan latihan angkat berat yang mungkin diketahui oleh kebanyakan orang. Antaranya adalah seperti yang berikut:

Secara umumnya, jika anda ingin mengurangkan lemak badan, membina otot dan membakar kalori dengan efisien, latihan angkat berat merupakan senaman yang paling sesuai untuk anda.

Perlu diingatkan bahawa apa-apa sahaja jenis senaman perlu diikuti dengan diet yang sesuai dengannya. Dari segi perubahan fizikal, diet menyumbang jauh lebih banyak daripada senaman itu sendiri. Hal ini bermaksudnya, jika kita melakukan latihan angkat berat untuk membina otot tetapi tidak diikuti dengan diet yang seimbang, semuanya akan menjadi sia-sia!

Untuk mendapatkan faedah daripada latihan angkat berat, perkara tersebut memerlukan dedikasi dan kerja keras. Namun begitu, untuk mencapai fizikal seperti seorang ahli bina badan atau atlet angkat berat Olimpik, hal tersebut memerlukan komitmen yang luar biasa, jadual latihan yang ketat dan diet yang teratur selama bertahun-tahun.

Membina otot ialah proses yang panjang dan perlahan di samping memerlukan konsistensi, dedikasi serta usaha selama bertahun-tahun. Untuk memiliki otot seperti atlet bina badan, usaha tersebut mengambil masa beberapa tahun.

Atlet bina badan profesional ialah golongan elit yang mempunyai jadual latihan dan melakukan bebanan senaman yang kebanyakan orang lain tidak melakukannya. Kebanyakan wanita tidak meletakkan masa atau usaha yang cukup untuk menjalani jadual senaman yang konsisten.

Secara umumnya, wanita tidak mengeluarkan hormon testosteron sebanyak lelaki. Pengeluaran testosteron merupakan faktor utama yang merangsang pertumbuhan saiz otot, maka secara automatik, situasi ini memberitahu kita bahawa wanita tidak akan bertukar menjadi “wolverin” dalam sekelip mata.

Namun begitu, sesetengah wanita mempunyai tahap testosteron yang lebih tinggi daripada wanita lain secara puratanya. Namun begitu, jumlah tersebut masih tidak mencukupi untuk menghasilkan otot yang besar.

Testosteron ialah hormon anabolik yang bertanggungjawab untuk pertumbuhan saiz otot dan wanita menghasilkan jauh lebih sedikit testosteron daripada lelaki. Secara umumnya, wanita mempunyai kepekatan testosteron 15 peratus hingga 20 peratus lebih rendah dalam badan berbanding dengan lelaki.

Membina saiz otot bukan mudah. Lelaki juga perlu mengoptimumkan latihan angkat berat dan diikuti dengan pengambilan protein yang cukup untuk membina saiz otot.

Adakah mengangkat berat meningkatkan testosteron dalam badan wanita? Mungkin ya! Tetapi tidak banyak. Satu kajian mendapati bahawa testosteron dalam darah hanya meningkat dengan ketara dalam badan lelaki selepas latihan kekuatan. Peningkatan ini hanya meningkat dengan ketara apabila latihan ini melibatkan penggunaan berat badan yang lebih berat.

Walaupun estrogen memainkan peranan yang sama dalam badan wanita, saintis menjelaskan bahawa estrogen kurang berkesan dalam pembinaan saiz otot kerana parasnya tidak tetap, yakni ada penuruan dan kenaikan sepanjang kitaran haid.

Sementara itu, paras testosteron dalam badan lelaki sentiasa berada dalam keadaan stabil. Penurunan estrogen wanita selepas menopaus menjadikan wanita lebih sukar membina saiz dan mengekalkan saiz otot.

Selain itu, hormon progesteron mempunyai kesan negatif terhadap pertumbuhan otot wanita. Tugas progesteron adalah untuk menyediakan blok binaan bagi membina lapisan endometrium dalam rahim.

Selepas ovulasi, progesteron melonjak dan menghalang pertumbuhan otot dengan mengalihkan karbohidrat dan asid amino daripada tisu otot kepada lapisan endometrium yang kaya dengan glikogen untuk persediaan ovum yang akan disenyawakan.

Jenis otot juga memainkan peranan yang penting dalam proses membina saiz otot. Wanita mempunyai peratusan gentian otot sentak perlahan yang lebih tinggi dan gentian otot sentak cepat lebih rendah berbanding dengan lelaki.

Gentian otot sentak perlahan ialah otot yang lebih tahan keletihan dan aktif dalam latihan daya tahan. Saiznya juga lebih kecil daripada gentian otot sentak cepat yang menghasilkan daya yang kuat.

Untuk membina otot, wanita mesti makan lebih banyak kalori. Wanita tidak boleh membina saiz otot jika makan dengan defisit kalori.

Banyak wanita yang makan dengan kalori yang tidak mencukupi dan tidak mengambil sumber protein yang memadai untuk menyokong pertumbuhan saiz otot yang ketara.

Sebagai rujukan, pengambilan kalori yang disyorkan untuk wanita yang sihat adalah antara 1800 kalori hingga 2400 kalori. Jika seseorang itu bersenam dengan sangat aktif, mereka mungkin perlu mengambil kalori yang lebih tinggi daripada julat itu.

Oleh itu, wanita tidak perlu risau dengan saiz otot menjadi besar jika kalori yang diambil kurang daripada yang sepatutnya.

Otot tidak akan dibina jika otot bertindak balas dengan tugas yang biasa mereka lakukan. Otot memerlukan cabaran. Jika otot tidak dibebankan secara progresif dan berkala, otot tidak akan membesar.

Pertambahan jisim dan saiz otot perlu mengikuti dua peraturan utama dalam latihan angkat berat, iaitu mengangkat berat dalam julat ulangan yang betul (lapan ulangan hingga 15 ulangan setiap set) dan mengangkat berat sehingga keletihan.

Sekiranya otot sudah beradaptasi dengan peraturan tersebut, beban dan julat ulangan boleh diubah mengikut tahap adaptasi individu.

Kekerapan ialah satu daripada faktor utama dalam membina otot. Kajian menunjukkan bahawa apabila otot dilatih otot dengan lebih kerap, pertumbuhan otot akan berlaku dalam tempoh yang lebih singkat.

Pada kebiasaannya, wanita tidak konsisten dengan jadual latihan angkat berat. Oleh sebab itu, tidak mungkin saiz otot wanita menjadi besar jika latihan yang dilakukan adalah tidak konsisten.

Bukankah atlet bina badan wanita ialah contoh yang terbina daripada latihan mengangkat berat yang menjadikan saiz otot wanita kelihatan lebih besar?

Kebanyakan atlet bina badan wanita ialah golongan profesional. Kebanyakan daripada mereka mengambil steroid, testosteron dan bantuan ergogenik lain untuk mencapai saiz otot dan saiz badan yang layak untuk gelaran itu.

Penyelidik membuktikan bahawa penggunaan steroid boleh membantu meningkatkan jisim, saiz dan kekuatan otot pada kadar yang lebih pantas daripada yang boleh dicapai secara semula jadi.

Jadi, memang benar bahawa sesetengah wanita boleh mendapatkan otot yang besar. Namun begitu, hal demikian tidak akan terjadi dengan hanya latihan mengangkat berat.

Realitinya, kekalkan cara hidup yang aktif secara semula jadi dengan mengambil diet yang sihat, nutrien dan suplemen yang mencukupi, program senaman dan teknik pemulihan yang betul.

Jika lemak berada pada tahap yang membimbangkan, latihan angkat berat juga boleh membantu dalam penurunan berat badan. Pada kebiasaannya, pembakaran kalori dikaitkan dengan senaman kardio, namun latihan angkat berat juga dapat membantu mengurangkan peratusan lemak dalam badan dan meningkatkan jisim otot.

Otot membakar lebih banyak kalori daripada lemak badan, walaupun anda sedang berehat. Hal ini membantu mencipta defisit kalori yang menyebabkan kehilangan lemak yang lebih besar.

Jadi, wanita tidak perlu risau dengan mitos bahawa latihan mengangkat berat boleh menyebabkan saiz otot anda menjadi besar.

Dr. Nursyuhada Mohd Sukri, Ketua Jabatan Sukan Prestasi Tinggi, Akademi Kecergasan Pertahanan, Universiti Pertahanan Nasional Malaysia.


Kamera Papan Pemuka Penting untuk Keselamatan Kenderaan dan Penumpang

Untuk mendapatkan maklumat terkini, ikuti kami melalui Telegram

Kuala Lumpur – Kamera papan pemuka yang diletakkan di kenderaan sudah menjadi keperluan orang ramai. Kamera video kecil ini bukan sekadar penting demi kepentingan keselamatan kenderaan dan penumpangnya sewaktu berada di jalan raya, malah memainkan peranan yang berguna untuk perkara lain.

Hal ini turut dijelaskan secara terperinci oleh Profesor Jabatan Kesihatan Komuniti, Fakulti Perubatan dan Sains Kesihatan, Universiti Putra Malaysia, Profesor Dr. Kulanthayan K.C Mani dalam rancangan temu bual Selamat Pagi Malaysia anjuran Radio Televisyen Malaysia, baru-baru ini.

Menurut beliau, kamera papan pemuka mempunyai sistem yang merekodkan perjalanan, sama ada melalui rakaman di bahagian depan ataupun belakang kenderaan.

Terdapat juga kamera papan pemuka yang mempunyai sistem merakamkan bahagian sisi dan dalam kenderaan. Hal ini merupakan suatu sistem yang cukup baik kerana setiap perjalanan pengguna jalan raya dapat direkodkan.

Antara kepentingan menggunakan kamera papan pemuka termasuklah berupaya membantu pengguna jalan raya sekiranya berdepan dengan kemalangan jalan raya.

“Kamera papan pemuka berupaya menjadi bukti untuk menunjukkan keadaan sebenar, jika sesuatu kemalangan berlaku. Ketiadaan sistem yang merekodkan perjalanan boleh menyebabkan pengguna jalan raya yang tidak bersalah sewaktu kemalangan menjadi mangsa keadaan dan dipersalahkan,” hurainya lagi.

Dalam masa yang sama, beliau turut menegaskan bahawa penggunaan kamera papan pemuka berupaya membantu pihak berkuasa sewaktu proses siasatan kemalangan.

“Pihak berkuasa boleh melakukan rekonstruksi kemalangan dengan mudah. Sekiranya tidak terdapat sebarang rekod rakaman perjalanan, pihak berkuasa perlu melakukan rekonstruksi kemalangan secara manual dengan mengumpulkan data,  yakni dari segi lokasi kemalangan, kelajuan kenderaan dan sebagainya,” jelasnya.

Sementara itu, penggunaan kamera papan pemuka juga dapat membantu pengguna kenderaan dari segi keselamatan walau di mana-mana pun kenderaan pengguna diletakkan.

Sebagai contohnya, ketika kereta diletakkan di tempat letak kenderaan, kemudian berlakunya pelanggaran oleh kereta lain yang memberikan kesan kepada kenderaan pengguna, sistem yang terdapat pada kamera papan pengguna dapat membantu mengenal pasti pesalah berkenaan ataupun wujudnya niat jahat yang cuba untuk melakukan vandalisme pada kenderaan tersebut.

“Apabila sesuatu kenderaan mempunyai kamera papan pengguna, saya nampak keyakinan pemandu bertambah baik. Sebab pemandu akan berasakan isu keselamatannya terjamin,” tegas beliau lagi.


Strok Haba Mampu Mengundang Kematian

Kuala Lumpur – Strok haba bukanlah situasi yang boleh dipandang ringan. Walaupun kes ini merupakan kes terpencil di Malaysia, namun penyakit kepanasan yang teruk ini mampu mengundang kematian.

Hal ini turut dijelaskan secara terperinci oleh Pakar Perubatan Keluarga, Jabatan Perubatan Rawatan Utama, Pusat Perubatan Universiti Malaya, Dr. Megat Mohamad Amirul Amzar dalam temu bual rancangan Selamat Pagi Malaysia, baru-baru ini.

Menurut beliau, cuaca yang terlalu panas akan menyebabkan badan manusia gagal untuk menyejukkan semula badan.

Kesannya, badan akan mengalami kekurangan air, kekeringan dan menyebabkan fungsi badan menjadi tidak normal. Apabila badan mencapai tahap strok haba, keadaan tersebut boleh mengakibatkan kematian.

Beliau menerangkan bahawa antara gejala bagi strok haba ialah badan mengeluarkan peluh yang keterlaluan.

“Apabila badan mengeluarkan peluh yang sangat banyak, air dalam badan semakin berkurangan. Individu berkenaan akan mula rasa pening dan sakit kepala, kejang, dan selepas itu akan rasa haus yang teramat sangat. Tetapi bila individu berkenaan membiarkan diri terus berada dalam persekitaran yang panas, suhu badan akan naik mendadak,” jelasnya.

Apabila badan tidak lagi mampu berpeluh, protein dan enzim dalam badan tidak berfungsi dengan normal dan akhirnya seseorang itu akan muntah, rasa pening dan boleh menyebabkan pengsan dan tidak sedarkan diri.

“Yang paling berisiko tinggi ialah kanak-kanak kerana mereka tidak mempunyai regulasi peluh seperti orang dewasa dan kadangkala, mereka juga tidak menyedari bahawa kadang-kadang dirinya merasa tidak selesa, ” tegas beliau lagi.

Selain itu, antara golongan yang turut berisiko tinggi terkena strok haba termasuklah golongan yang berusia, ibu mengandung, ibu yang menyusukan anak, dan golongan mempunyai penyakit kronik, terutamanya mereka yang menghidap penyakit buah pinggang dan penyakit jantung.

Apabila berada di luar rumah, pancaran cahaya matahari dengan suhu persekitaran yang tinggi sambil melakukan aktiviti fizikal yang aktif akan menyebabkan badan menjadi aktif, berpeluh lebih banyak dan badan kekurangan air. Keadaan seumpama ini meningkatkan risiko untuk mendapat strok haba.

Antara langkah pencegahan yang disarankan oleh beliau adalah dengan memastikan diri tidak terdedah dengan persekitaran yang terlalu panas.

“Sekiranya tidak perlu, jangan melakukan aktiviti fizikal di luar. Jika perlu, pastikan memakai pakaian yang terang kerana warna tersebut tidak menyerap haba selain memakai pakaian yang longgar supaya mempunyai ruang untuk angin yang dapat menyejukkan badan,” nasihatnya lagi.


Waspada Cuaca Panas semasa Musim Perayaan

Untuk mendapatkan maklumat terkini, ikuti kami melalui Telegram

Putrajaya – Kementerian Kesihatan Malaysia (KKM) mengingatkan masyarakat supaya berwaspada dengan cuaca panas semasa musim perayaan tahun ini.

Menurut Ketua Pengarah Kesihatan, YBhg. Datuk Dr. Muhammad Radzi Abu Hassan, pemantauan yang dilakukan oleh kementeriannya hingga 28 April 2023 mendapati bahawa sebanyak lima kes penyakit berkaitan dengan cuaca panas telah dilaporkan.

“Tiga kes dilaporkan di negeri Sarawak melibatkan dua kes kekejangan haba dan satu kes kelesuan haba, manakala dua kes lagi dilaporkan di negeri Kelantan yang melibatkan satu kes kelesuan haba dan satu kes strok haba yang menyebabkan kematian,” jelasnya dalam satu kenyataan.

Katanya, merujuk laporan di media massa pada 27 April 2023 berkenaan dengan dua kes kematian akibat strok haba di Kelantan, hasil siasatan awal yang dilakukan oleh pihak Jabatan Kesihatan Negeri Kelantan mendapati bahawa penyebab kematian kanak-kanak berusia 11 tahun tersebut ialah strok haba dengan dehidrasi teruk.

Sementara itu, kes kematian bayi berusia 19 bulan pula adalah disebabkan oleh dehidrasi teruk dengan sepsis dan bukannya disebabkan oleh strok haba.

Oleh yang demikian, beliau menyarankan agar masyarakat mengambil langkah pencegahan terhadap sebarang masalah kesihatan yang boleh terjadi akibat cuaca panas sepanjang musim perayaan.

Antara langkah pencegahan yang boleh dilakukan termasuklah merancang aktiviti ziarah-menziarahi dan elakkan keluar dari rumah pada waktu puncak cuaca panas, iaitu antara pukul 11.00 pagi hingga 4.00 petang serta banyakkan minum air kosong walaupun tidak berasa dahaga sekurang-kurangnya lapan gelas sehari bagi mengekalkan tahap hidrasi untuk mengawal atur suhu badan.

Masyarakat juga dinasihatkan agar mengurangkan minum minuman manis, berkafein dan berkarbonat kerana minuman ini tidak bagus untuk hidrasi badan serta pada masa yang sama mengehadkan tempoh berada di luar bangunan bagi mengelakkan pendedahan kepada cuaca panas.

Awasi keletihan yang dialami oleh bayi, kanak-kanak dan warga emas kerana mereka mungkin mengalami dehidrasi tanpa disedari dan memastikan golongan ini minum air yang secukupnya.

Pemakaian pakaian yang tebal, ketat dan berwarna gelap juga perlu dielakkan bagi membantu proses kehilangan haba daripada badan dan kerap mandi bagi menyejukkan badan serta mengehadkan aktiviti fizikal lasak semasa cuaca panas kerana boleh meningkatkan risiko penyakit akibat cuaca panas.

Orang awam boleh mendapatkan maklumat terkini tentang status cuaca panas di laman sesawang MetMalaysia, manakala langkah pencegahan bagi mengurangkan kesan kesihatan akibat cuaca panas di laman sesawang KKM.


Ubat Batuk Guaifenesin Syrup Tg Syrup Tercemar dan Tidak Selamat Digunakan

Putrajaya – Berdasarkan amaran yang dikeluarkan oleh Pertubuhan Kesihatan Sedunia, Kementerian Kesihatan Malaysia (KKM) mengesahkan bahawa sirap ubat batuk Guaifenesin Syrup Tg Syrup yang dikilangkan oleh QP Pharmachem Ltd. (Punjab, India) telah tercemar dan tidak selamat digunakan berikutan mengandungi dietilena glikol dan etilena glikol melebihi had yang dibenarkan.

Walau bagaimanapun, KKM mendapati bahawa produk berkenaan tidak berdaftar di Malaysia berdasarkan semakan yang dilakukan terhadap pangkalan data produk berdaftar Bahagian Regulatori Farmasi Negara.

“Meskipun produk ini tidak berdaftar di Malaysia, KKM menasihatkan agar orang awam yang berkemungkinan menggunakan atau mengetahui sesiapa yang sedang menggunakan produk ini untuk segera menghentikan penggunaannya dan mendapatkan nasihat daripada ahli profesional kesihatan, terutamanya jika mengalami sebarang kesan sampingan atau kesan advers,” kata Ketua Pengarah Kesihatan, YBhg. Datuk Dr. Muhammad Radzi Abu Hassan dalam satu kenyataan.

Sakit pada bahagian abdomen, muntah, cirit-birit, kesukaran untuk membuang air kecil, sakit kepala, perubahan terhadap kesihatan mental dan kecederaan yang teruk pada buah pinggang adalah antara kesan daripada pengambilan produk sirap ubat batuk yang tercemar dengan dietilena glikol dan etilena glikol tersebut.

Selain itu, produk yang tercemar ini juga adalah tidak selamat untuk digunakan, terutamanya dalam kalangan kanak-kanak kerana boleh menyebabkan kesan yang serius ataupun kematian.

Susulan itu, KKM sentiasa komited dalam menjalankan pemantauan secara berterusan bagi memastikan kualiti, keselamatan dan keberkesanan ubat-ubatan terjamin serta perkembangan tentang hal ini akan dimaklumkan kepada orang ramai dari semasa ke semasa.

Orang awam digalakkan untuk membuat aduan sekiranya terdapat keraguan tentang kualiti dan keselamatan produk yang digunakan atau mempunyai sebarang maklumat berhubung dengan penjualan produk tidak berdaftar dalam pasaran melalui portal Sistem Pengurusan Aduan Agensi Awam (SiSPAA) atau melaporkan aduan tersebut di Cawangan Penguatkuasaan Farmasi yang berdekatan atau menghubungi talian 03-78413200 bagi membolehkan tindakan yang sewajarnya dilakukan oleh KKM.

Kredit gambar: Facebook Kementerian Kesihatan Malaysia


COVID-19: Kesan Berpanjangan terhadap Otak

Untuk mendapatkan maklumat terkini, ikuti kami melalui Telegram

Simptom COVID-19 berpanjangan ialah suatu situasi yang merujuk bekas pesakit COVID-19 mengalami gejala COVID-19 secara berterusan bagi tempoh 12 minggu atau lebih selepas sembuh daripada jangkitan COVID-19.

Di Malaysia, laporan telah menunjukkan bahawa sebanyak 21.1 peratus hingga 27.4 peratus rakyat Malaysia mengalami simptom tersebut, yakni sebanyak satu dalam lima bekas pesakit ialah mangsa simptom COVID-19 berpanjangan.

Antara simptom COVID-19 berpanjangan yang kerap dilaporkan dalam kalangan rakyat Malaysia termasuklah keletihan, sakit otot, batuk berpanjangan dan kabut otak (brain fog). Selain itu, faktor risiko lain yang menyumbang kepada perkembangan simptom tersebut termasuklah jantina perempuan, pesakit yang tenat apabila dijangkiti COVID-19 serta mempunyai sejarah penyakit kadiovaskular dan penyakit paru-paru.

Kabut otak juga dikenali sebagai kabut COVID-19. Gejala ini berlaku apabila seseorang itu terasa pemikirannya lembab, kabur dan tidak “tajam”. Selain jangkitan COVID-19, ketidakseimbangan paras hormon, pengambilan ubat-ubatan yang dipreskripsikan untuk kanser, kekurangan tidur dan stres turut menyebabkan kabut otak berlaku.

Kabut otak akan menjejaskan keupayaan seseorang untuk berfikir. Individu bergejala juga mungkin akan berasa keliru, tidak teratur atau sukar untuk menumpukan perhatian apabila mereka cuba untuk bertutur melalui kata-kata.

Selain proses pemikiran, keupayaan untuk menumpukan perhatian, kefasihan bahasa, kelajuan pemprosesan maklumat, fungsi eksekutif dan ingatan seseorang turut dipengaruhi oleh kabut otak. Tambahan pula, ketakmampuan kognitif juga wujud dalam kalangan bekas pesakit COVID-19 yang mengalami kabut otak yang amat tenat. Keadaan ini akan berpanjangan selama beberapa bulan selepas jangkitan COVID-19.

Dari segi prevalens, sebanyak 61.5 peratus hingga 80 peratus pesakit yang mengalami penyakit yang ringan hingga teruk semasa dijangkiti COVID-19 yang menunjukkan kemerosotan kognitif. Sementara itu, pesakit COVID-19 mungkin akan mengalami ketakmampuan kognitif walaupun sudah pulih daripada jangkitan dengan jangkaan sebanyak 54 peratus pesakit keterukan sederhana dan 65 peratus pesakit keterukan sederhana sehingga tenat mengalami situasi tersebut.

Secara umumnya, seseorang akan lebih berisiko untuk menghidap kabut otak dan ketakmampuan kognitif sekiranya individu tersebut mengalami penyakit COVID-19 yang teruk semasa dijangkiti. Jadi, apakah penyebab bagi sindrom kabut COVID-19 ini?

Menurut kajian Fernández-Castañeda dan rakan-rakan yang diterbitkan pada tahun 2022 dalam jurnal Cell, mereka mendapati bahawa kabut COVID-19 mempunyai persamaan yang ketara dengan sindrom kognitif yang dikenali sebagai chemobrain atau gangguan kognitif yang berkaitan dengan terapi kanser (CRCI).

CRCI berlaku apabila kognitif pesakit kanser merosot disebabkan oleh jenis terapi kanser seperti kemoterapi yang diterima. Dalam konteks ini, kedua-dua situasi kabut COVID-19 dan CRCI merupakan kesan tindak balas keradangan dalam otak.

Kajian tersebut turut memerhatikan peningkatan paras sitokin (pemberi isyarat sel) dan kereaktifan mikroglia yang didorong oleh virus COVID-19 dalam cecair serebrospinal. Kenaikan paras sitokin dan kereaktifan mikroglia ini kemudiannya menyebabkan kehilangan sel saraf seperti oligodendrosit dan akson bermielin secara berterusan.

Kesannya, pembentukan sel saraf seperti neuron berkurangan dalam otak. Oleh sebab itu, walaupun sesetengah pesakit COVID-19 sudah sembuh daripada jangkitan COVID-19, mereka tetap akan mengalami kabut COVID-19.

Di samping itu, menurut kajian, kabut otak yang disebabkan oleh COVID-19 ini cenderung untuk memuncak dalam beberapa bulan (hingga 14.8 bulan) selepas dijangkiti oleh COVID-19. Walau bagaimanapun, bekas pesakit COVID-19 tidak perlu risau kerana situasi kabut COVID-19 ini biasanya akan bertambah baik dari semasa ke semasa.

Selain kabut otak, jangkitan COVID-19 turut memberikan kesan berpanjangan terhadap otak. Dalam konteks ini, bekas pesakit COVID-19 mempunyai pengurangan ketebalan dalam beberapa bahagian otak seperti jirim kelabu (grey matter).

Perbezaan tisu otak juga diperhatikan antara bekas pesakit COVID-19 dengan mereka yang tidak pernah dijangkiti COVID-19. Kajian mendapati bahawa sesetengah tisu otak seperti korteks orbitofrontal dan girus parahipokampus adalah berkurangan dalam bekas pesakit COVID-19.

Menurut kajian UK Biobank yang diterbitkan pada tahun 2022 dalam jurnal Nature, mereka juga mendapati bahawa ketebalan satu kawasan korteks otak berkurangan selepas dijangkiti COVID-19. Kesannya, saiz otak global pesakit COVID-19 akan terus berkurangan.

Situasi kabut otak boleh diuruskan dengan beberapa cara. Misalnya, seseorang itu boleh cuba untuk bermeditasi. Meditasi dapat menajamkan minda supaya seseorang itu dapat memberikan fokus dengan lebih baik.

Di samping itu, gaya hidup yang sihat seperti tidur yang mencukupi, senaman berkala dan pemakanan seimbang juga dapat mengurangkan kesan kabut otak kepada aktiviti harian. Mangsa kabut COVID-19 juga disarankan untuk berjumpa dengan doktor jika keadaan kabut otak tidak bertambah baik sehingga menjejaskan kehidupan seharian.

Goh Ying Xian ialah Pegawai Penyelidik di Institut Biologi Molekul Perubatan (UMBI), Universiti Kebangsaan Malaysia.


Pelaksanaan Rangkaian 5G Diteruskan hingga Mencapai 80 Peratus Liputan

Untuk mendapatkan maklumat terkini, ikuti kami melalui Telegram

Putrajaya – Pelaksanaan rangkaian 5G di negara ini diteruskan oleh Digital Nasional Berhad (DNB) hingga mencapai 80 peratus liputan di kawasan berpenduduk menjelang penghujung tahun 2023.

Pada masa yang sama, peralihan kepada model dwirangkaian akan dilaksanakan berdasarkan syarat yang selari dengan amalan pada peringkat global yang menawarkan pelbagai rangkaian bukan sahaja untuk rakyat, malah dapat dimanfaatkan oleh sektor perindustrian yang merupakan antara kumpulan sasar penggunaan teknologi 5G.

“Hal ini adalah selaras dengan prinsip utama yang digariskan dalam ucapan Belanjawan 2023 oleh Perdana Menteri, Yang Amat berhormat Dato’ Seri Anwar Ibrahim bahawa peralihan kepada model dwirangkaian dapat memanifestasikan keterangkuman melalui penyertaan penuh penyedia perkhidmatan tanpa menjejaskan langganan 5G yang sedia ada pada kadar yang berpatutan untuk rakyat,” kata Menteri Komunikasi dan Digital, Yang Berhormat Tuan Ahmad Fahmi Mohamed Fadzil dalam satu kenyataan.

Selain itu, keputusan yang dibuat ini juga adalah berdasarkan anjakan fokus kepada elemen penerimagunaan dan inovasi berasaskan teknologi 5G secara komprehensif serta mengambil kira kemampanan ekosistem industri telekomunikasi di Malaysia sekali gus menamatkan unsur monopoli yang sering dikaitkan dengan DNB.

Oleh yang demikian, Kementerian Komunikasi dan Digital sentiasa bekerjasama dengan Kementerian Kewangan dan DNB serta pihak penyedia perkhidmatan bagi memastikan peralihan kepada model dwirangkaian ini dapat dilaksanakan dengan lancar tanpa menjejaskan kepentingan rakyat dan keyakinan pelabur.


Bayi dan Kanak-kanak Tanpa Imunisasi Lengkap Berisiko Tinggi Dijangkiti Pertusis

Putrajaya – Bayi dan kanak-kanak yang tidak mendapat imunisasi lengkap ialah golongan yang berisiko tinggi untuk dijangkiti pertusis atau batuk kokol, iaitu penyakit cegahan vaksin yang disebabkan oleh bakteria Bordetella yang menjangkiti mulut, hidung dan tekak serta tersebar melalui udara semasa pesakit bersin atau batuk.

Penyakit dengan gejala batuk berpanjangan dalam tempoh satu minggu hingga dua minggu serta boleh berlarutan hingga dua bulan ini bukan sahaja menjangkiti bayi dan kanak-kanak, malah mampu menjangkiti semua orang tanpa mengira usia, terutamanya golongan rentan dan rendah imuniti.

“Berdasarkan rekod hingga 28 April 2023, sebanyak 132 kes pertusis dengan dua kematian telah dilaporkan di seluruh Malaysia, iaitu berlaku penurunan sebanyak 73.3 peratus jika dibandingkan dengan tempoh yang sama pada tahun 2019 yang mencatatkan kes sebanyak 495 kes,” kata Menteri Kesihatan Malaysia, Yang Berhormat Dr. Zaliha Mustafa dalam satu kenyataan.

Daripada 132 kes yang dilaporkan, sebanyak 89 kes (67.4 peratus) melibatkan warganegara, manakala 43 kes (32.6 peratus) lagi membabitkan bukan warganegara.

Bayi berumur bawah 12 bulan ialah kumpulan yang mencatatkan bilangan kes pertusis tertinggi, iaitu 67 kes (50.8 peratus), manakala kanak-kanak antara satu tahun hingga 10 tahun mencatatkan sebanyak 47 kes (35.6 peratus) dan selebihnya melibatkan kanak-kanak berumur 11 tahun dan ke atas.

Berdasarkan situasi semasa, kebanyakan kes pertusis di negara ini adalah dalam kalangan bayi kurang daripada lima bulan yang mencapai tahap imuniti optimum kerana masih belum lengkap tiga dos primer vaksin pertusis.

Oleh yang demikian, pertusis dapat dicegah dengan memastikan liputan imunisasi pertusis sentiasa melebihi 95 peratus pada setiap masa, yakni vaksin pertusis perlu diberikan kepada kanak-kanak secara rutin pada umur dua bulan, tiga bulan, lima bulan dan 18 bulan.

Pada masa yang sama, KKM sedang meneliti pelaksanaan vaksin kombinasi tetanus-difteria-pertusis (Tdap) kepada ibu hamil bagi melindungi bayi bermula dalam kandungan hingga bayi tersebut dapat melengkapkan dos primer vaksin kombinasi enam serangkai seperti dalam Jadual Imunisasi Kebangsaan.

KKM sentiasa berusaha untuk meningkatkan kesedaran masyarakat dan ibu bapa tentang kepentingan imunisasi dengan menyediakan bahan pendidikan kesihatan berkenaan imunisasi dan kepentingan mencegah penyakit cegahan vaksin, mengadakan hebahan melalui siaran konvensional atau media sosial, menjalankan kerjasama dengan badan bukan kerajaan dan badan profesional untuk meningkatkan medium bagi mendekati masyarakat serta bekerjasama dengan Jabatan Kemajuan Islam Malaysia (JAKIM) untuk meyakinkan masyarakat tentang kepentingan vaksin dari sudut agama.

Sekiranya seseorang itu mengalami gejala pertusis, amalkan etika batuk dan bersin, iaitu dengan menutup mulut diikuti dengan mencuci tangan bagi mencegah penularan jangkitan kepada orang lain serta mendapatkan rawatan dengan segera jika keadaan kesihatan bertambah teruk.


Pelaksanaan Agenda Nasional Malaysia Sihat Sasar Peningkatan Taraf Kesihatan Rakyat

Putrajaya – Agenda Nasional Malaysia Sihat (ANMS) telah memasuki fasa kedua pelaksanaannya di Malaysia bagi tahun 2023 hingga tahun 2025 yang meletakkan peningkatan taraf kesihatan rakyat Malaysia sebagai keutamaan melalui pembudayaan hidup sihat dan kelestarian persekitaran yang menyokong kesejahteraan kesihatan.

Pelaksanaan ANMS adalah selari dengan konsep Malaysia MADANI, yakni di bawah rukun kesejahteraan yang diyakini dapat mewujudkan rakyat yang mengutamakan keseimbangan dalam kehidupan dengan menjadikan amalan hidup sihat sebagai satu budaya.

Kementerian Kesihatan Malaysia (KKM) sentiasa komited dalam mencari pelbagai idea baharu bagi membantu rakyat mencapai dan mengekalkan taraf kesihatan yang sihat menerusi mesej, promosi dan pendidikan kesihatan.

“Idea ini adalah selari dengan perkara yang sedang diperjuangkan dalam Kertas Putih Kesihatan yang menjadi pemangkin peralihan daripada penjagaan pesakit kepada penjagaan kesihatan,” kata Menteri Kesihatan Malaysia, Yang Berhormat Dr. Zaliha Mustafa ketika berucap dalam Majlis Pelancaran Sitkom Agenda Nasional Malaysia Sihat di Putrajaya.

Susulan itu, pelbagai kempen telah dilaksanakan di bawah teras satu ANMS itu sendiri, iaitu memantapkan promosi pembudayaan hidup sihat dengan menggunakan pelbagai pendekatan dan kaedah media seperti media sosial, media konvensional, media cetak, media luar dan media digital bagi mencapai hasrat tersebut.

Beliau turut menegaskan bahawa lembaran tahun 2023 ini menyaksikan kelainan dengan pendekatan yang digunakan oleh KKM dalam menyampaikan mesej ANMS, iaitu melalui pendekatan penerbitan sitkom yang menampilkan cerita dalam bentuk santai, menghiburkan dan persembahan yang baik menerusi suatu sitkom yang dipercayai mampu mencorakkan daya fikir masyarakat.

Sitkom ANMS yang bakal diterbitkan adalah sebanyak lapan episod dan berdurasi selama 30 minit yang menyampaikan mesej secara santai, namun meninggalkan kesan positif kepada penonton sekali gus mampu mempengaruhi kehidupan seharian.

Sitkom adalah bukan hiburan semata-mata, tetapi saya yakin bahawa dengan adanya lakonan dan penyampaian mesej secara spontan dapat mencapai objektif dan harapan KKM untuk melahirkan masyarakat yang lebih sihat.

Beliau memaklumkan bahawa sitkom berkenaan akan dibintangi oleh barisan pelakon yang hebat dan bakal ditayangkan di saluran Radio Televisyen Malaysia TV1 pada setiap hari Isnin hingga hari khamis, bermula 8 Mei 2023 hingga 18 Mei 2023 pada pukul 10.30 malam.

Sebelum mengakhiri ucapannya, beliau juga menyatakan bahawa sitkom ialah agenda utama yang akan dilanjutkan pada tahun yang berikutnya jika lapan episod sitkom yang bakal diterbitkan itu berjaya dan membolehkan episod sitkom baharu menyusul.


Debat Terbuka Keluarga Malaysia: Pentas Anak Muda Menzahirkan Pandangan

Untuk mendapatkan maklumat terkini, ikuti kami melalui Telegram

Kuala Lumpur – Bersempena dengan Simposium Pengantarabangsaan Bahasa Melayu yang kini sedang berlangsung di Wisma DBP, Kuala Lumpur, turut diadakan Debat Terbuka Keluarga Malaysia yang menyaksikan 15 slot persembahan yang menghimpunkan pasukan daripada alumni debat universiti awan dan universiti swasta di negara ini, peserta dari luar negara dan pelajar sekolah yang terpilih.

Debat Terbuka Keluarga Malaysia, pada pagi ini dimulakan dengan Persembahan Pidato Antarabangsa 1 yang bertajuk “Keluarga Malaysia“ dan dipersembahkan oleh peserta dari Rusia, Olga Vasilevskaya. Persembahan Pidato Antarabangsa 2 pula disampaikan oleh Aminata Koutoub Sano, dari Republik Guinea dengan tajuk “COVID-19, antara Musibah dengan Hikmah“.

Usul dengan tajuk “Pelaksanaan Gaji Minimum Penawar Masalah Ekonomi Rentan“ menjadi persembahan untuk debat sesi pertama dengan pendebat Nur Ain Aqilah Rosli, Muhammad Jufri Firdaus Mahathir, dan Pavithra Panir Selvam sebagai kerajaan. Sementara itu, Muhammad Izzat Amirul Mohamed Saidey, Laila Sabiha Md Saberi, dan Alageasan Dhayalan sebagai pencadang.

Debat sesi kedua dengan usul bertajuk “Laut Cina Selatan: ASEAN Pilih Barat“ menjadi pilihan pendebat Adib Aiman, Azzairi Rosle, dan Johan Mat, sebagai kerajaan. Sementara itu, Azri Abdullah, Osman Safee, dan Mohamed Zulfadhli, sebagai pencadang.

Usul dalam sesi ketiga pula bertajuk “Kestabilan Politik Lebih Penting daripada Kestabilan Ekonomi“ menjadi pilihan pendebat Noor Ismahisham, Nur Habibah, dan Muhammad Syafiq Jebat, sebagai kerajaan, manakala pendebat Azizul Hakim Abdul Aziz, Shameerul Abd Samad, dan Osman Safee, sebagai pencadang.

Debat Terbuka Keluarga Malaysia yang berlangsung selama tiga hari yang bermula hari ini dan akan berakhir pada 24 Mei 2022, menyaksikan pelbagai usul yang dibahaskan oleh para pembahas termasuklah Majikan Wajib Memberikan Pilihan Kerja dari Rumah kepada Pekerja; Bahasa Melayu Sudah Bersedia sebagai Bahasa ASEAN; Muhasabah Bencana COVID-19; Semangat Kenegaraan Penghalang Penyatuan Keluarga Malaysia; Demi Menjunjung Perkara 152, Mandat Penguatkuasaan Perlu Diberikan kepada Dewan Bahasa dan Pustaka; Anak Muda Kita sudah Bijak Berpolitik; Perang Dagang: Tindakan Berkecuali Menguntungkan; Bencana Alam Mengeratkan Keluarga Malaysia; JPN Wajar Memberikan Kerakyatan kepada Golongan Tidak Bernegara; Cukai Khas terhadap Pempengaruh di Media Sosial Wajar Dilaksanakan; dan Dewan Ini akan Memansuhkan Pembelian Terus dalam Perolehan Kerajaan.

Sepanjang Debat Terbuka Keluarga Malaysia yang berlangsung pada hari pertama, diyakini program sebegini dapat menjadi wadah pemartabatan bahasa Melayu khususnya dalam kalangan belia di negara ini dan pada peringkat antarabangsa amnya untuk terus menyakini bahawa bahasa Melayu merupakan bahasa yang seharusnya dijulang sebagai bahasa pemersatu dalam pembentukan jati diri anak bangsa.


Lerek, Lemang dan Lumayan

Dalam kalangan penggemar hidangan tradisional, daun lerek yang dijadikan alas atau lapik yang fungsinya sama seperti daun pisang yang digunakan untuk membungkus nasi atau pulut yang diletakkan dalam buluh mempunyai kelompok peminatnya yang tersendiri. Walaupun begitu, daun ini agak susah untuk diperoleh kerana lazimnya, tumbuhan ini tumbuh di dalam hutan.

Antara hidangan tradisional yang menggunakan daun lerek dalam wadah seumpama buluh termasuklah lemang. Hal ini menjadikan lemang yang menggunakan daun lerek mendapat sambutan yang hangat berikutan status hidangan tersebut yang disifatkan sebagai langka berikutan tidak semua tempat menggunakannya.

Penggunaan daun lerek dapat menambahkan rasa yang enak terhadap lemang yang dibakar di samping menghasilkan aroma atau bau wangi yang menyenangkan. Penggunaan daun ini juga mempunyai kelebihan tersendiri. Buluh yang menjadi bekasnya itu tidak perlu dibelah, sebaliknya daun lerek yang mempunyai tangkai itu boleh terus ditarik keluar dari buluh.

Sifat fizikalnya yang lebar dan mudah lentur menjadi satu daripada faktor daun ini dipilih sebagai pembungkus makanan yang baik. Selain itu, daun ini dapat menghasilkan kandungan lemang yang lembut dan tidak berkerak. Disebabkan rasanya yang enak terutamanya ketika panas, masyarakat orang Asli kebiasaannya memakan lemang begitu sahaja tanpa memerlukan tambahan rendang daging atau ayam seperti tradisi makanan orang Melayu.

Namun begitu, dalam kalangan sesetengah pembuat lemang, penggunaan daun pisang, khususnya daun pisang hutan lebih disukai berbanding dengan daun lerek kerana daun lerek lebih kuat menyerap santan. Oleh sebab itu, penggunaan daun pisang dianggap lebih efektif kerana tidak memerlukan santan yang banyak di samping dapat menghasilkan lemang yang lebih berlemak.

Sungguhpun begitu, lemang yang menggunakan daun lerek telah memberikan kelegaan besar kepada peminat lemang yang menghadapi masalah kesihatan atau berat badan yang bertambah. Hal ini dikatakan demikian kerana penggunaannya yang  dapat menyerap santan mampu menurunkan kolesterol kepada sesiapa yang memakannya.

Dari segi ketahanannya pula, lemang yang menggunakan daun lerek lebih tahan lama kerana teksturnya yang kering boleh mengelakkan kandungan lemang menjadi basi dalam tempoh yang singkat. Tekstur daun pisang yang agak lembap memberikan kesan negatif terhadap kandungan lemang yang boleh menjadi basi lebih cepat. Dikatakan bahawa lemang yang menggunakan daun lerek boleh bertahan antara dua hari hingga tiga hari.

Namun begitu, dalam proses pembuatan lemang, bahagian pangkal daun lerek perlu sentiasa direndamkan dalam air bagi mengelakkan daun tersebut layu. Pulut dan santan perlu segera diisi ke dalam batang buluh sebelum daun tersebut mula melayu.

Dari segi saintifik, daun lerek yang dikenali sebagai Phrynium Pubinerve Blume dikategorikan dalam famili Marantaceae. Tumbuhan ini tergolong dalam kategori tumbuhan herba yang boleh membesar setinggi dua meter dan membentuk kelompok yang padat dengan daun yang panjang.

Tumbuhan ini mengeluarkan bunga berwarna putih kemerahan dan buah merah yang mengandungi biji berwarna kelabu. Dari segi habitat, daun lerek boleh ditemukan di kawasan selatan Indo-China, India, Sri Lanka dan kawasan barat Malaysia. Tumbuhan ini juga dikatakan boleh didapati sehingga ke Papua New Guinea, selain tumbuh dengan baik di kawasan kepulauan seperti Filipina dan Indonesia yang meliputi beberapa pulau utama seperti Jawa, Kalimantan dan Sumatera.

Tumbuhan ini membiak dan hidup subur di kawasan tanah rendah. Pokok daun lerek ini juga mudah tumbuh meliar di tempat redup di kawasan tanah rendah dan berbukit yang lembap. Tumbuhan ini mempunyai akar rizom yang mudah merayap dan tumbuh secara berumpun.

Selain digunakan untuk membungkus atau mengalas makanan, daun lerek juga mempunyai khasiat tertentu dalam perubatan tradisional yang boleh digunakan untuk merawat bisul dan bengkak pada badan. Di Indonesia, daun lerek digunakan dalam kaedah rawatan tradisional untuk mengubati benjolan dan jerawat yang bernanah. Masyarakat di Sulawesi Utara pula menggunakan jus daunnya sebagai penyembuh luka dan keradangan atau jangkitan pada mata.

Rawatan tradisional lain yang menggunakan daun lerek adalah seperti mengubati penyakit buasir dan sakit telinga. Untuk merawat buasir, daun lerek dicuci, direbus dan dibiarkan suam sebelum diminum.

Proses tersebut melibatkan tiga peringkat rebusan. Rebusan pertama menggunakan 10 cawan air, rebusan kedua sebanyak lapan cawan air dan rebusan ketiga melibatkan enam cawan air. Secawan air rebusan perlu diminum bagi setiap kali rebusan.

Untuk sakit telinga pula, kesemua bahagian pokok perlu dibersihkan dan dihangatkan di atas api. Air (wap) yang keluar daripada pokok kemudiannya dikumpulkan. Air tersebut boleh digunakan dengan cara menitisnya antara dua titik atau tiga titik ke dalam telinga pada waktu pagi.

Secara teknikalnya, daun lerek mengandungi fitol, 2-metoksi-4-vinilfenol dan eugenol yang berfungsi sebagai antioksidan. Eugenol pula mempunyai fungsi tambahan yang bersifat bakteriastatik terhadap kulat dan bakteria. Lazimnya, eugenol digunakan untuk pembuatan minyak wangi dan pati terapi yang boleh dimanfaatkan untuk penjagaan kesihatan fizijal dan emosi. Kandungan fenol yang terdapat pada daun lerek ini mempunyai fungsi istimewa, iaitu bersifat toksik terhadap bakteria.

Oleh sebab sifat atau karakternya yang tahan lasak, daun ini berupaya merencat pembiakan bakteria seperti Staphylococcus Aureus yang boleh mendatangkan mudarat atau memberikan masalah kepada kesihatan badan.

Dengan menggunakan kaedah eksperimen makmal secara in vitro, didapati bahawa 27.1 miligram ekstrak etanol daun lerek adalah setara dengan satu miligram vankomisin yang merupakan ubat antibiotik glikopeptida yang digunakan untuk merawat beberapa jangkitan kuman atau bakteria. Secara asasnya, ekstrak etanol daun lerek mengandungi senyawa aktif berupa flavonoid, steroid, triterpenoid dan fenol.

Flavonoid memiliki sifat antibakteria kerana mengandungi zat antibakteria yang membentuk senyawa kompleks dengan protein ekstraselular dan terlarut sehingga berupaya merencatkan membran sel bakteria. Flavonoid juga dapat merencatkan metabolisme tenaga dengan cara merencat penggunaan oksigen yang diperlukan bakteria untuk biosintesis makromolekul.

Begitu juga dengan kandungan fenol yang bersifat antibakteria dengan mekanisme antibakteria senyawa fenol dapat membunuh mikroorganisma dengan cara mendenaturasi protein sel. Dengan bahasa yang lebih mudah, ikatan hidrogen yang terbentuk antara fenol dengan protein akan mengakibatkan struktur protein rosak.

Mekanisme steroid sebagai anti bakteria adalah berhubungan dengan membran lipid, yakni apabila steroid dapat berinteraksi dengan membran fosfolipid sel, maka integriti membran akan menurun dan morfologi membran akan berubah sehingga menyebabkan sel menjadi rapuh dan lisis.

Mekanisme terpenoid sebagai antibakteria adalah dengan menerusi reaksi terhadap porin yang terletak pada membran luar dinding sel bakteria. Reaksi ini akan membentuk ikatan polimer yang kuat sehingga merosakkan porin. Apabila porin yang menjadi pintu kepada keluar atau masuknya senyawa protein rosak, maka sel bakteria akan mengalami kekurangan nutrisi.

Eksperimen tersebut menunjukkan bahawa ekstrak etanol daun lerek memiliki keberkesanan yang sama dengan vankomisin yang digunakan sebagai pengawal positif dalam menghambat pertumbuhan Staphylococcus Aureus secara in vitro.

Menurut laman web PS Herbs pula, terpenoid yang terdapat pada daun lerek mempunyai kesan kandungan yang sama seperti alkaloid bagi merawat penyakit diabetis. Fungsi alkaloid adalah dengan cara menurunkan kandungan glukosa darah menerusi penggalakan penghasilan hormon insulin. Alkaloid juga turut meningkatkan pengambilan glukosa oleh tisu otot dan tisu adipos.

Disebabkan permintaannya yang agak tinggi, maka perusahaan daun ini dijadikan sumber rezeki kepada sesetengah orang untuk menambahkan pendapatan. Terdapat pengusaha kedai makanan yang menggunakan daun lerek sebagai pembungkus makanan kerana keharuman baunya yang menarik perhatian pengunjung. Satu daripada restoran terkemuka yang dikatakan menggunakan daun lerek adalah seperti Nasi Bamboo Sungai Klah.

Lemang yang menggunakan daun lerek pula tidak hanya mendapat sambutan dalam kalangan orang Melayu, malah daripada bangsa lain termasuklah dari luar negara. Sebagai contohnya, lemang daun lerek yang sebelumnya dijual pada musim perayaan Aidilfitri turut dijual pada Tahun Baru Cina dan mendapat sambutan hangat.

Kini, daun lerek boleh didapati dengan mudah tanpa perlu bersusah-payah masuk ke hutan kerana terdapat sebilangan pengusaha yang telah menawarkan bekalan daun tersebut dengan harga yang berpatutan. Sebagai contohnya, anak pokok daun lerek boleh dibeli secara dalam talian dengan harga antara RM20 hingga RM35 sepokok. Daun lerek yang telah siap dipotong pula boleh dibeli dengan harga antara RM1 hingga RM1.20 sehelai.


Menghadapi Kesesakan Lalu Lintas dengan Lebih Positif

Untuk mendapatkan maklumat terkini, ikuti kami melalui Telegram

Memandu ketika cuti bermusim seperti musim perayaan melibatkan pelbagai emosi, misalnya keterujaan dan kegembiraan untuk tiba ke destinasi percutian atau bertemu dan berkumpul dengan ahli keluarga. Namun begitu, situasi ini juga boleh mengakibatkan tekanan, terutamanya apabila melibatkan kesesakan lalu lintas.

Kesesakan lalu lintas yang panjang ialah perkara biasa semasa cuti perayaan. Kesesakan lalu lintas juga boleh menjadi pengalaman yang mengecewakan bagi mana-mana pemandu kerana menyebabkan kelewatan, bahkan turut membahayakan diri jika tidak berhati-hati ketika memandu.

Oleh sebab itu, pemandu harus menyedari tentang potensi bahaya dan mengambil langkah berjaga-jaga untuk memastikan keselamatan mereka. Adalah penting bagi pemandu untuk sentiasa berwaspada dan mengekalkan tabiat pemanduan yang baik bagi meminimumkan risiko kemalangan.

Selain itu, pemandu juga harus berhati-hati dengan tingkah laku sendiri dan memastikan bahawa mereka tidak menjadi masalah kepada pengguna jalan raya yang lain dengan memandu secara agresif atau melulu.

Pada masa yang sama, pemandu juga perlu bertenang dan mengambil langkah berjaga-jaga yang diperlukan apabila terperangkap dalam kesesakan lalu lintas. Perkara yang paling penting untuk dilakukan ialah kekal selamat semasa memandu. Pemandu perlu mengetahui keadaan sekeliling dan memastikan kenderaan berada dalam keadaan yang baik.

Di samping itu, pemandu juga perlu mengekalkan jarak yang selamat dengan kenderaan lain di jalan raya. Hal ini akan membantu mengurangkan risiko kemalangan atau perlanggaran semasa berada dalam kesesakan lalu lintas.

Pemandu juga harus mengetahui sebarang potensi bahaya atau halangan yang mungkin berlaku semasa terperangkap dalam lalu lintas seperti pembinaan jalan, serpihan atau objek lain yang menghalang jalan. Pemandu juga boleh bergerak di sekitar halangan ini atau mencari laluan alternatif.

Bersikap proaktif dan bertindak dengan bijak boleh membantu mengurangkan tekanan kepada diri sendiri dan pengguna jalan raya lain serta berada dalam keadaan yang lebih selamat semasa terperangkap dalam kesesakan lalu lintas.

Apabila terdapat lebih banyak kenderaan daripada biasa di jalan raya, kenderaan akan bergerak dengan perlahan. Walaupun kita berkeinginan untuk memandu dengan lebih laju bagi mengelakkan kelewatan, namun tindakan ini boleh menyebabkan kemalangan. Teruskan perjalanan dengan berhati-hati kerana halangan boleh datang dari semua arah. Peka dengan situasi sekeliling bagi memastikan keselamatan diri masing-masing.

Pastikan tali pinggang keledar dipasang dengan betul walaupun terperangkap dalam kesesakan lalu lintas yang bergerak perlahan. Sekiranya berlaku kemalangan, tali pinggang keledar tersebut boleh membantu melindungi diri daripada mengalami kecederaan yang serius.

Elakkan menyelit di antara kenderaan lain

Elakkan menyelit masuk dan keluar di celah kenderaan lain, iaitu menukar lorong dengan pantas untuk mendahului deretan lalu lintas kerana situasi ini adalah sangat berbahaya. Pemandu lain tidak dapat meramalkan perkara yang kita akan lakukan, malah berkemungkinan juga mereka menukar lorong semasa kita menghampiri kenderaan mereka. Oleh itu, langkah yang paling selamat semasa terperangkap dalam kesesakan lalu lintas ialah kekal di satu lorong melainkan perlu bergerak keluar daripada laluan.

Kadangkala, banyak pemandu yang tidak menggunakan isyarat di jalan raya. Apabila terdapat banyak pemandu lain di sekeliling, pemandu bertanggungjawab untuk memberitahu pengguna jalan raya lain perkara yang akan kita lakukan. Walaupun kita tidak sepatutnya keluar dan masuk lorong, tetapi kadang-kadang kita perlu melakukannya demi kelancaran perjalanan.

Memaklumkan perkara yang akan kita lakukan kepada orang ramai melalui isyarat seperti menggunakan lampu isyarat kereta bukan sahaja suatu tindakan yang selamat, malah memudahkan diri sendiri apabila ada pemandu lain yang membenarkan kita untuk memotong di hadapan kenderaan mereka.

Perancangan yang betul boleh mengelakkan pemandu daripada terpaksa berhadapan dengan kesesakan lalu lintas yang teruk. Antara perkara yang membawa kepada kesesakan lalu lintas termasuklah:

Namun begitu, kesesakan lalu lintas ada kalanya boleh berlaku tanpa dijangka. Oleh itu, pengetahuan tentang laluan alternatif ke destinasi yang ingin dituju adalah sangat membantu.

Pastikan juga kenderaan berada dalam keadaan yang baik sebelum memulakan perjalanan jauh. Periksa fungsi brek, tayar dan paras bendalir. Sekiranya berlaku kerosakan, pemandu lebih mudah untuk menyelesaikan masalah tersebut.

Walaupun kelihatan remeh, peringatan tentang kesalahan menghantar mesej semasa memandu perlu diingatkan berulang kali. Pemandu hendaklah sentiasa fokus di jalan raya pada setiap masa, terutamanya ketika berada dalam kesesakan lalu lintas.

Keadaan kenderaan yang bergerak lebih perlahan tidak menjadikan pemanduan itu kurang berbahaya. Bergerak dengan perlahan dan berhenti sepenuhnya merupakan satu perubahan besar dalam pemanduan.

Tindakan menghantar mesej semasa memandu akan mengalihkan pandangan kita daripada jalan selama lima saat. Dengan adanya kenderaan lain yang banyak di jalan raya, masa yang sedikit ini sudah mencukupi untuk menyebabkan kemalangan besar.

Elakkan menghantar mesej, menyemak e-mel atau menukar siaran radio apabila berada dalam kesesakan lalu lintas. Jika pemandu perlu menghantar mesej atau membuat panggilan segera, mereka perlu keluar daripada barisan lalu lintas yang sesak itu terlebih dahulu.

Pemandu disyorkan untuk mengekalkan masa antara tiga saat hingga lima saat dengan pemandu kenderaan di hadapan. Cara yang baik untuk mengukur jarak ini adalah dengan menggunakan objek yang stabil.

Pemandu perlu mula mengira apabila kereta di hadapannya melepasi tiang lampu. Jika telah melepasi tiang lampu yang sama selepas kiraan tiga, pemandu berada dalam zon yang selamat.

Pemandu juga perlu peka dengan lampu brek kenderaan di hadapan. Jika kenderaan di hadapan kenderaan pemandu mula perlahan, jarak yang sama harus dikekalkan.

Sentiasa menjangkakan perkara yang tidak dijangkakan berlaku supaya kita lebih bersedia. Hanya kerana kita mengamalkan pemanduan selamat tidak bermakna semua orang di sekeliling kita juga begitu.

Kadangkala, pemandu lain memandu dalam keadaan berbahaya atau mungkin mereka melakukan kesilapan semasa pemanduan. Walau apa-apa pun situasi, pemandu harus sentiasa peka dan bersedia untuk mengelak kenderaan lain, terutamanya ketika berada dalam kesesakan lalu lintas.

Memandu dalam keadaan emosi yang marah boleh membawa kepada pemanduan yang agresif dan tidak bertanggungjawab serta menyebabkan semua orang di jalan raya dalam bahaya.

Antara petua untuk memastikan diri kita lebih tenang termasuklah mendengar muzik yang disukai, mainkan buku audio, mendengar audio siar yang menenangkan dan menarik nafas dalam-dalam. Kesedaran tentang jalan raya adalah milik bersama dan kesesakan lalu lintas yang berlaku berkemungkinan untuk kebaikan pada masa hadapan dapat membantu pemandu kekal tenang semasa berada di atas jalan raya.

Keadaan lalu lintas yang padat ialah perkara biasa berlaku akibat kemalangan atau kecemasan. Jika hal ini berlaku, jangan biarkan perkara itu mengubah fokus pemanduan. Arahkan pandangan kepada pemandu lain di sekeliling dan jalan raya. Elakkan diri daripada melihat atau merakamkan kemalangan yang terjadi.

Sekiranya pemandu mula berasa cemas, marah atau tidak sabar, ambillah sedikit masa untuk berehat. Keluar daripada barisan kenderaan ke bahu jalan dan regangkan kaki serta menarik nafas dalam-dalam. Masa antara satu minit atau dua minit tambahan ini dapat membantu mengekalkan kepekaan dan kewajaran pertimbangan dalam membuat sesuatu keputusan.

Sementara itu, pemandu juga perlu bersedia untuk menghadapi sebarang kecemasan seperti menyimpan kit kecemasan di dalam kenderaan seperti peti pertolongan cemas, air, makanan tidak mudah rosak dan lampu suluh. Sekiranya pemandu terperangkap dalam kesesakan lalu lintas untuk tempoh yang panjang, bekalan kecemasan ini dapat membantu mengurangkan tekanan.

Memandu dalam kesesakan lalu lintas yang panjang boleh menjadi suatu tekanan dan berbahaya. Walau bagaimanapun, dengan pengetahuan yang betul, pemandu boleh kekal selamat dan memastikan tingkah laku mereka tidak membahayakan diri sendiri ataupun orang lain. Pemandu perlu diingatkan bahawa keselamatan di jalan raya bermula dengan sikap pemandu itu sendiri.

Sebagai kesimpulannya, pemandu haruslah cakna akan tindakan mereka dan akibatnya terhadap pengguna jalan raya yang lain. Panduan yang diberikan adalah untuk memastikan bahawa langkah berjaga-jaga yang diperlukan untuk pemanduan yang selamat semasa kesesakan lalu lintas.

Dr. Suzielah Rahmad ialah penyelidik bebas dan Profesor Madya Ts. Ir. Dr. Nur Izzi Md Yusoff ialah pensyarah daripada Jabatan Kejuruteraan Awam, Universiti Kebangsaan Malaysia.


Fenomena Gerhana Bulan Penumbra Dapat Dilihat Mulai Malam Ini

Untuk mendapatkan maklumat terkini, ikuti kami melalui Telegram

Putrajaya – Rakyat Malaysia berpeluang untuk melihat fenomena gerhana bulan penumbra malam ini setelah dapat menyaksikan fenomena gerhana matahari separa pada 20 April 2023 yang lalu.

Menurut Agensi Angkasa Malaysia (MYSA), fenomena itu akan berlaku 5.5 hari sebelum bulan berada pada kedudukan yang paling dekat dengan bumi, iaitu pada jarak 404 923 kilometer.

“Gerhana bulan penumbra melibatkan tempoh selama 258.3 minit dan fenomena tersebut dapat dilihat secara keseluruhan di Afrika, Australia dan Asia termasuklah di Malaysia,” menurut MYSA dalam satu kenyataan.

Berdasarkan kenyataan berkenaan juga, permulaan fasa gerhana penumbra di negara ini akan berlaku mulai pukul 11.14 malam pada 5 Mei 2023, manakala fasa gerhana maksimum, iaitu 96.55 peratus daripada bulan yang akan melintasi bayang-bayang penumbra bumi pula akan berlaku pada pukul 1.24 pagi pada keesokan harinya dan berakhir pada pukul 3.33 pagi apabila bulan keluar sepenuhnya daripada bayang-bayang penumbra bumi.

Rakyat Malaysia berpeluang untuk menyaksikan keseluruhan fenomena tersebut di mana-mana sahaja kerana bulan berada di atas ufuk ketika fenomena itu berlaku, namun bergantung pada cuaca semasa.

Walau bagaimanapun, kenampakan gerhana bulan penumbra adalah amat sukar jika dilihat dengan menggunakan mata kasar kerana bayang-bayang penumbra bumi adalah lebih samar jika dibandingkan dengan bayang-bayang umbra bumi yang lebih gelap sekali gus menyebabkan gerhana bulan penumbra kelihatan hanya sedikit lebih gelap dan hampir sama dengan bulan penuh biasa.

Peluang untuk melihat kesan gerhana penumbra mungkin menjadi lebih baik jika rakyat melihat fenomena tersebut dengan menggunakan peralatan bantuan seperti binokular, teleskop dan kamera serta membuat perbandingan kecerahan bulan sebelum, semasa dan selepas gerhana berlaku.

Orang awam juga boleh mengikuti siaran langsung fenomena tersebut melalui Facebook rasmi Planetarium Negara bermula pukul 11.15 malam ini.

Kredit gambar: Facebook Agensi Angkasa Malaysia


Ubat Jerawat dan Kecacatan Janin

Jerawat terjadi akibat liang roma pada kulit tersumbat, sama ada dengan sel kulit mati atau minyak (sebum) yang dihasilkan secara berlebihan oleh kelenjar minyak. Pembiakan bakteria pada liang roma yang tersumbat akan mengakibatkan keradangan dan pembentukan jerawat. Antara faktor penyebab jerawat termasuklah perubahan hormon badan, tekanan perasaan serta penggunaan produk kulit atau kosmetik yang tidak sesuai.

Ubat-ubatan yang lazim digunakan untuk merawat jerawat termasuklah benzoil peroksida, asid salisilik, antibiotik dan isotretinoin. Benzoil peroksida bertindak dengan merencatkan pertumbuhan bakteria dan mengurangkan keradangan kulit muka.

Sediaan topikal asid salisilik pula membantu mengurangkan sumbatan liang roma, manakala ubat ubat antibiotik, sama ada sediaan oral atau topikal dapat menghalang pembentukan koloni bakteria. Sebelum memulakan pesakit dengan rawatan, doktor akan menilai keadaan jerawat yang dialami dan memberikan pilihan rawatan yang bersesuaian.

Ubat isotretinoin adalah antara ubat yang lazim diberikan kepasa pesakit, terutamanya mereka yang mengalami jerawat batu (nodules) dan sista (cysts). Isotretinoin yang merupakan derivatif vitamin A berkesan merawat jerawat dengan mengurangkan penghasilan sebum di permukaan kulit bagi mengelakkan liang roma tersumbat. Selain itu, isotretinoin juga mengurangkan penghasilan keratin yang menyebabkan permukaan kulit menjadi kasar.

Dos isotretinoin bergantung pada berat badan pesakit. Dos permulaan yang diberikan ialah sekitar 0.5 miligram per kilogram(mg/kg) sehari dan dos boleh dinaikkan secara berkala hingga satu mg/kg sehari. Sebagai contohnya, jika berat pesakit ialah 60 kilogram, kebiasaannya dos rawatan yang diberikan adalah antara 30 miligram hingga 60 miligram sehari.

Pesakit dinasihatkan agar mengambil ubat isotretinoin dengan makanan yang tinggi kandungan lemak bagi membantu meningkatkan penyerapan ubat ini. Pesakit juga perlu melengkapkan tempoh rawatan selama 16 minggu hingga 24 minggu untuk mendapatkan kesan yang optimum. Kesan ubat ini juga dapat dilihat seawal lapan minggu selepas rawatan dimulakan.

Namun begitu, penggunaan isotretinoin boleh memberikan kesan sampingan yang tidak diingini seperti kekeringan kulit pada mata dan bibir, jangkitan mata (konjunktivitis), kulit terlalu sensitif terhadap cahaya matahari, perubahan emosi, sakit otot dan sendi.

Isotretinoin dikategorikan sebagai ubat teratogenik. Penggunaan ubat ini oleh wanita hamil boleh menyebabkan kecacatan atau keguguran janin. Oleh sebab itu, pesakit wanita yang berpotensi untuk mengandung perlu diberikan kaunseling supaya mereka jelas akan risiko kesan sampingan ubat ini.

Sehubungan dengan itu, bagi mengurangkan peluang untuk hamil, pesakit disarankan menggunakan kaedah kontraseptif sebulan sebelum memulakan rawatan isotretinoin, sepanjang tempoh pengambilan ubat tersebut dan sekurang-kurangnya sebulan selepas rawatan tamat.

Selain itu, bagi memastikan ubat ini digunakan secara terkawal, ubat ini hanya boleh dipreskripsikan kepada pesakit oleh pakar kulit. Pesakit juga perlu menjalani ujian darah dan dipantau secara berkala bagi memastikan rawatan dengan ubat isotretinoin adalah sesuai dan selamat untuk diteruskan.

Pembelian Ubat Jerawat secara Dalam Talian

Terdapat produk tidak berdaftar yang mengandungi ubat isotretinoin dan dijual secara berleluasa melalui platform media sosial oleh individu yang tidak bertanggungjawab.

Bahkan, produk ini dipromosi sebagai ubat terbaik untuk merawat jerawat melalui testimoni atau iklan tidak sah yang dipaparkan oleh penjual produk kulit. Pada kebiasaannya, iklan seperti ini tidak memperoleh kelulusan daripada pihak berkuasa, iaitu Lembaga Iklan Ubat.

Oleh sebab itu, orang ramai disarankan supaya lebih berwaspada dan mengelakkan diri daripada membeli ubat jerawat secara dalam talian. Bagi menyelesaikan masalah jerawat, orang ramai digesa supaya mendapatkan nasihat daripada doktor atau ahli farmasi untuk rawatan yang lebih berkesan dan selamat.

Sekiranya terdapat pertanyaan lanjut tentang penggunaan ubat-ubatan, pesakit atau orang awam boleh menghubungi Pusat Panggilan Farmasi Kebangsaan (NPCC) melalui talian 1800-88-6722. Talian dibuka pada setiap Isnin hingga Jumaat, bermula pukul 8.00 pagi hingga 5.00 petang (kecuali pada cuti umum).

Rencana ini disediakan oleh Wong Shuen Nie, Pegawai Farmasi UF48, Hospital Port Dickson dan disemak oleh Dr. Preamala a/p Gunabalasingam, Ketua Jabatan dan Pakar Perunding Dermatologi, Hospital Tuanku Jaafar Seremban.


Mahasiswa UKM Berpeluang Tingkat Kemahiran Klinikal dan Kemasyarakatan menerusi OPKOM

Untuk mendapatkan maklumat terkini, ikuti kami melalui Telegram

Gelang Patah – Operasi Khidmat Masyarakat Optometri (OPKOM) yang merupakan program tahunan Persatuan Mahasiswa Optometri Universiti Kebangsaan Malaysia (UKM) telah diadakan untuk meningkatkan kesedaran masyarakat tentang kepentingan penjagaan mata dan membolehkan mahasiswa mengaplikasikan amalan nilai kemasyarakatan dan pengetahuan klinikal kepada penduduk kampung.

OPKOM yang dianjurkan dengan kerjasama Ahli Dewan Undangan Negeri Kota Iskandar, Yang Berhormat Datuk Haji Pandak Ahmad dan Jawatankuasa Pembangunan dan Keselamatan Kampung Sungai Melayu serta dijayakan oleh 67 orang mahasiswa Program Optometri dan Sains Penglihatan di bawah seliaan 15 orang pensyarah, penyelia klinikal dan kakitangan Program Optometri dan Sains Penglihatan, Fakulti Sains Kesihatan (FSK), UKM telah mendapat sambutan yang baik dalam kalangan penduduk kampung.

“Program ini merupakaninisiatif yang baik kerana bukan sahaja mampu memeriksa tahap kesihatan mata penduduk kampung, malah dapat memperbetulkan salah faham dan mitos mengenai kesihatan mata,“ kata Datuk Bandar Majlis Bandaraya Iskandar Puteri, Yang Berhormat Dato’ Haji Mohd Haffiz Haji Ahmad ketika merasmikan program OPKOM tersebut.

Pada masa yang sama, Naib Canselor UKM, YBhg. Profesor Dato’ Gs. Ts. Dr. Mohd Ekhwan Haji Toriman turut merakamkan setinggi-tinggi penghargaan kepada pemimpin setempat yang telah memberikan ruang dan peluang kepada mahasiswa UKM untuk menyumbang kebitaraan mereka dalam bidang kesihatan kepada pihak yang memerlukan.

Pelbagai acara diadakan dalam program tersebut, misalnya pameran pemeriksaan mata percuma, pameran klinikal, penganjuran aktiviti bersama-sama murid Sekolah Kebangsaan Kampung Sungai Melayu dan pemberian 200 pasang cermin mata percuma kepada individu yang layak.

Lions Group International dengan kerjasama Universiti Konan, Kobe, Jepun yang diwakili oleh pensyarahnya, Shari Yamamoto juga menyumbang 98 pasang cermin mata kitar semula dalam program berkenaan.

Program tersebut turut melibatkan rakan kolaborasi strategi seperti Hoya Vision Care (HOYA) sebagai penaja utama, Hanizah Optometry, Prisma Optometrist, Ar Rayyan Optometry dan Millennium Vision.


Rakyat Malaysia Disaran Membeli Insurans sebagai Persediaan Kecemasan sebelum ke Thailand

Songkhla – Rakyat Malaysia yang ingin berkunjung ke Thailand disarankan agar membeli insurans seperti insurans wajib, insurans sukarela dan insurans perjalanan yang ditawarkan sebagai persediaan awal sekiranya berlaku sebarang kecemasan atau kemungkinan yang tidak diingini semasa berada di negara tersebut seperti kemasukan ke wad, kemalangan, sakit secara tiba-tiba ataupun dijangkiti penyakit COVID-19.

Memandangkan kos rawatan di hospital swasta di Thailand berkemungkinan boleh mencecah beberapa kali ganda lebih tinggi daripada kos rawatan di Malaysia, maka pemegang insurans akan mendapat perlindungan risiko dalam menghadapi sebarang kemungkinan tersebut.

Demikian pemakluman yang disampaikan oleh Konsul Jeneral Malaysia di Songkhla, Thailand, Encik Muhammad Ridzuan Abu Yazid selepas mengiringi Pemangku Raja Perlis, Duli Yang Maha Mulia (DYMM) Tuanku Syed Faizuddin Putra Jamalullail dan Raja Puan Muda Perlis, Duli Yang Teramat Mulia (DYTM) Tuanku Hajah Lailatul Shahreen Akashah Khalil yang berkenan berangkat menyampaikan sumbangan Majlis Agama Islam dan Adat Istiadat Melayu Perlis (MAIPs) kepada dua masjid di wilayah Songkhla, Thailand yang masing-masing berjumlah RM1000, baru-baru ini.

Baginda disambut mesra oleh Datuk Bandar Songkhla, Wanchai Parinyasiri, Timbalan Datuk Bandar Songkhla, Wichakorn Buehom dan para pegawai masjid ketika persinggahan pertama baginda di Masjid Asasul Islam.

Seterusnya, baginda juga berkenan berangkat ke Masjid Assalam dan wakil masjid berkenaan, Kittipong Saengbuamad merakamkan setinggi-tinggi penghargaan kepada baginda dan menyatakan bahawa sumbangan zakat MAIPs yang disumbangkan itu akan digunakan dengan sebaik-baiknya.

Terdahulu, baginda berdua yang berangkat tiba di Songkhla City Park berdekatan dengan Pantai Samila turut berkenan mengadakan lawatan diiringi oleh Presiden Majlis Pelancongan Songkhla, Chanin Sakarin buat julung-julung kalinya ke Muzium Ban Nakorn Nai yang diasaskan oleh Krachang Jaruprukphan yang telah menghidupkan semula bandar lama Songkhla.

Muzium tersebut mempamerkan barangan antik yang amat berharga seperti perabot antik lama, kayu, meja dan pinggan mangkuk daripada zaman purba China serta mempamerkan potret Raja Bhumibol Adulyadej.